Obsah
(A)	KONTROLOVANÝ SUBJEKT - SPRÁVA MESTSKEJ ZELENE V KOŠICIACH
1)	Kontrola plnenia prijatých opatrení z predchádzajúcej kontroly
2)	Kontrola plnenia rozpočtu s výsledkami hospodárenia
3)	Kontrola nakladania s majetkom
4)	Kontrola pohľadáviek a záväzkov
5)	Odstupné a odchodné
6)	Náklady
7)	Výnosy
8)	Verejné obstarávanie
ZÁVER
(B)	KONTROLOVANÝ SUBJEKT - ZÁKLADNÁ ŠKOLA POVAŽSKÁ 12, KOŠICE
1)	Kontrola hospodárenia s majetkom
2)	Kontrola príjmov a výdavkov
3)	Kontrola pokladne
4)	Kontrola čerpania sociálneho fondu
ZÁVER:
(C)	KONTROLOVANÝ SUBJEKT – MAGISTRÁT MESTA KOŠICE, TR. SNP 48/A, KOŠICE
1)	Kontrola vykonaných dodávateľských prác v subjekte ZŠ Galaktická 9 – Telocvičňa
2)	Kontrola vykonaných dodávateľských prác  v subjekte MŠ Kalinovská 9, Košice
3)	Kontrola vykonaných dodávateľských prác a dokladov v subjekte MŠ Jaltská 33, Košice
4)	Kontrola vykonaných dodávateľských prác v subjekte MŠ Žižkova 4, Košice
5)	ZÁVER:
(D)	KONTROLOVANÝ SUBJEKT – ZOOLOGICKÁ ZÁHRADA, ŠIROKÁ 31, KOŠICE
1)	Personálne zmeny ekonomického oddelenia ZOO
2)	Preskúmanie podnetu podaného v roku 2011
a)	Oprava voliéry a osadenie prvkov (bod 1)
b)	Expozícia morskej akvaristiky (bod 2)
c)	Reklamné predmety (bod 3)
d)	Organizovanie prednášok (bod 4)
e)	Dodržiavanie dochádzky (bod 5)
f)	Náhrady škôd (bod 7)
g)	Zverejňovanie zmlúv (bod 7)
3)	Preskúmanie doplňujúceho podnetu podaného v roku 2012
a)	Deponácia zvierat (bod 2)
b)	Nájomné zmluvy (bod 3, 5)
c)	Chovné zariadenie - Kozorožce (bod 7)
d)	Reprezentačné náklady (bod 8)
4)	Ďalšie kontrolné zistenia
ZÁVER:

ÚVOD
Správa o výsledkoch kontrol je predkladaná v zmysle §18f ods.1 písmeno e) zákona č. 369/1990 Zb. o obecnom zriadení a § 18 ods. 4 Štatútu mesta Košice. Od posledného riadneho rokovania Mestského zastupiteľstva v Košiciach dňa 05. 12. 2011 som poverila odborných zamestnancov ÚHK vykonať kontroly v zmysle zákona č. 502/2001 Z. z. o finančnej kontrole a vnútornom audite podľa plánu kontrolnej činnosti a iných podnetov. 
(A)	KONTROLOVANÝ SUBJEKT - SPRÁVA MESTSKEJ ZELENE v košiciach

a)	Sídlo kontrolovaného subjektu: Rastislavova č. 79, Košice 
b)	Typ organizácie: príspevková organizácia
c)	Predmet kontroly: kontrolu hospodárenia a vybraných položiek príjmov a výdavkov
d)	Kontrolované obdobie: rok 2009 a 2010
e)	Konanie kontroly: od 02. 11. 2011 do 12. 12. 2011

KONTROLOU BOLO ZISTENÉ:
1)	Kontrola plnenia prijatých opatrení z predchádzajúcej kontroly
Predchádzajúca kontrola v spoločnosti Správa mestskej zelene v Košiciach (ďalej len SMsZ) bola vykonaná v roku 2008. Na základe vykonanej kontroly boli zo strany kontrolovaného subjektu prijaté dve opatrenia na odstránenie zistených nedostatkov. Jedno opatrenie sa týkalo vysporiadania pohľadávok v exekučnom a konkurznom konaní, ktoré v čase kontroly boli nevymožiteľné. Pohľadávky boli prerokované v škodovej komisii a zúčtované do nákladov organizácie. Úloha splnená. Druhé opatrenie sa týkalo delimitácie majetku, ktorý obhospodarovala SMsZ a ktorý bolo potrebné oddelimitovať na Mesto Košice a následne na základe zmlúv zveriť do správy SMsZ. Uznesením MZ č. 481 zo dňa 26. – 27. 6. 2008 pri prejednávaní správy o výsledku kontroly uložilo mestské zastupiteľstvo riaditeľovi MMK v spolupráci s riaditeľom SMsZ vysporiadať delimitáciu majetku a jeho postupné zverenie do správy SMsZ v termíne do 31. 12. 2009.
Z písomného vyjadrenia vedúcej ekonomického úseku zo dňa  4. 11. 2011 vyplýva, že zo strany SMsZ bol celý majetok oddelimitovaný na Mesto Košice a vzhľadom na rozsiahlosť prác pri identifikácii jednotlivých lokalít, resp. plôch mestskej zelene, majetok je postupne zverovaný do správy SMsZ. Úloha v termíne splnená čiastočne a plní sa priebežne.

2)	Kontrola plnenia rozpočtu s výsledkami hospodárenia
a)	Rok 2009
•	Plnenie rozpočtu
Uznesením MZ č. 952 zo dňa 27. – 28.10.2009 bola schválená štvrtá úprava rozpočtu mesta Košice v rámci ktorej predstavovala celková výška schváleného rozpočtu pre SMsZ na rok 2009 sumu 4 188 201 €. V tom:
•	Bežný transfer 						3 659 756 €
•	Kapitálový transfer 					   528 445 €
Poskytnuté finančné prostriedky zo strany mesta Košice boli pre bežný transfer v celkovej sume 3 579 756 €, t.j. nižšie o - 80 000 € ako boli rozpočtované a pre kapitálový transfer v celkovej sume 513 109,13 €, t.j. nižšie o -15 335,87 € oproti rozpočtu. Použitie finančných prostriedkov na kapitálové výdavky bolo v súlade s ich určením.
•	Výsledok hospodárenia

   Tabuľka 1 Plnenie základných ukazovateľov finančného plánu:
Ukazovateľ	Rozpočet (€)	Skutočnosť (€)	% plnenie	
Náklady celkom	4 658 229	4 523 215,68	97,10	
Výnosy celkom (vrátane transferov)	4 658 229	4 719 024,02	101,31	
Hospodársky výsledok (HV)	0	+ 195 808,34		

Na uvedenom HV sa podieľa:
•	HV z hlavnej činnosti 					+ 267 018,83 €
•	HV z podnikateľskej činnosti				  – 71 210,49 €
HV spolu 						+ 195 808,34 €
V rámci finančného usporiadania za rok 2009 HV (zisk) vo výške 195 808,34 € bol zdrojom v prospech rezervného fondu organizácie.

b)	Rok 2010
•	Plnenie rozpočtu
V zmysle uznesenia MZ č.1308 zo dňa 4.11.2010 bola schválená šiesta zmena programového rozpočtu v rámci ktorej bol pre SMsZ stanovený transfer na prevádzku vo výške 3 653 195 €.
Dňa 07.12. 2010 boli na účet SMsZ poukázané finančné prostriedky vo výške 3 300 €, ktoré predstavujú bežný transfer v zmysle rozhodnutia z porady primátora zo dňa 4.10.2010 o realizácii sadových úprav Brigádnická – Ružínska – Slobody v MČ Košice – Západ a Darovacej zmluvy zo dňa 11.11.2010 medzi Nadáciou Orange a Mestom Košice.
Celková výška schváleného rozpočtu predstavuje:
•	bežný transfer na prevádzkové účely 			3 653 195 €
•	transfer z Nadácie Orange (dar) 			      3 300 €
			Spolu 							3 656 495 €
Finančné prostriedky pre kapitálový transfer neboli schválené. Príspevok na prevádzku bol zo strany Mesta Košice k 31. 12. 2010 poukázaný v plnej výške.
•	Výsledok hospodárenia

Tabuľka 2 Plnenie základných ukazovateľov finančného plánu:
Ukazovateľ	Rozpočet (€)	Skutočnosť (€)	% plnenie	
Náklady celkom	4 735 667	5 095 915,61	107,61	
Výnosy celkom (vrátane transferov)	4 735 667	5 262 377,67	111,12	
Hospodársky výsledok (HV)	0	+ 166 462,06		

Podiel na HV:
•	z hlavnej činnosti 					+ 109 503,38 €
•	z podnikateľskej činnosti 	 			 +  56 958,68 €
			HV spolu 						+ 166 462,06 €
V rámci finančného usporiadania za rok 2010 HV vo výške 166 462,06 bol zdrojom v prospech rezervného fondu organizácie.

3)	Kontrola nakladania s majetkom
a)	Inventarizácia majetku
SMsZ vykonala v zmysle zákona č. 431/2002 Z. z. o účtovníctve inventarizáciu majetku každoročne ku dňu zostavenia riadnej účtovnej závierky, t.j. k 31. 12. príslušného roka.
V roku 2009 bola vykonaná na základe príkazu riaditeľa č. 9/2009 zo dňa 13. 11. 2009 a v roku 2010 na základe príkazu riaditeľa č. 4/2010 zo dňa 15. 11. 2010.
Podľa záznamov dielčích inventarizačných komisií a záverečných správ o výsledkoch ročných inventarizácií neboli zistené rozdiely medzi účtovným a skutočným stavom.
b)	Inventarizácia peňažných prostriedkov
Kontrolou bolo zistené, že SMsZ okrem hlavnej pokladne na správe organizácie prevádzkuje ešte ďalšie vedľajšie pokladne na svojich strediskách, a to:
•	predajňa okrasného rastlinného materiálu,
•	záhrada Bernátovce,
•	bufet,
•	ihrisko Amurská,
•	ihrisko Pajorova.
V zmysle § 29 ods. 3 zákona č. 431/2002 Z. z. o účtovníctve peňažné prostriedky v hotovosti musí účtovná jednotka inventarizovať najmenej štyrikrát za účtovné obdobie.
Kontrolné zistenia ukázali, že v súlade s uvedeným bola vykonaná inventarizácia peňažných prostriedkov len v hlavnej pokladni, a to:
•	v roku 2009: 20. februára, 28. apríla, 26. augusta, 18. novembra a 31. decembra
•	v roku 2010: 18. februára, 6. mája, 8. novembra a 31. decembra.
V pokladniach na strediskách bola inventarizácia peňažných prostriedkov vykonaná len raz ročne, a to k 31. decembru príslušného roka.
Z uvedeného vyplýva, že účtovná jednotka nevykonala inventarizáciu všetkých peňažných prostriedkov v hotovosti najmenej 4 – krát za účtovné obdobie (okrem hlavnej pokladne),
čo je v rozpore s § 29 ods. 3 zákona č. 431/2002 Z.	z. o účtovníctve.
Podľa vyjadrenia vedúcej ekonomického úseku SMsZ v pokladniach na strediskách inventarizácia nebola vykonávaná z dôvodu, že prijaté finančné prostriedky, resp. tržby z týchto pokladní boli odovzdávané do hlavnej – podnikovej pokladne.

4)	Kontrola pohľadáviek a záväzkov
a)	Pohľadávky
SMsZ eviduje k 31. 12. 2010 na účte 311 – odberatelia pohľadávky z obchodného styku vo výške 108 555,99 €, v tom:
•	v lehote splatnosti 					48 132,56 €
•	po lehote splatnosti 					60 423,43 €
1) Pohľadávky po lehote splatnosti:
•		do 30 dní 						4 567,87 €
•		31 – 90 dní 						6 498,23 €
•		90 – 180 dní 						5 761,46 €
•	180 – 365 dní 						3 304,36 €
Do 1 roka spolu 	          	         				20 131,92 €
•	1 – 5 rokov 		          	          		  	21 837,99 €
•	 5 – 10 rokov 		          	          			15 559,97 €
•	10 – 15 rokov 		          	           		              2 893,55 €
Po lehote splatnosti celkom 	          			            60 423,43 €
Pohľadávky po lehote splatnosti staršie než jeden rok sú v celkovej sume 40 291,51 €, v tom:
•	zádržné 						8 373,75 €
•	podanie žaloby (na súde) 				2 605,15 €
•	exekučné konanie 	     			           20 481,37 €
•	konkurzné konanie 					2 592,18 €
•	ostatné 							6 239,06 €
Zádržné predstavuje finančné prostriedky, ktoré sú zadržané u jednotlivých odberateľov v zmysle uzatvorených zmlúv o dielo. Zádržné predstavuje 10 % z fakturovaných súm, ako záruka proti nedostatkom v záručnej dobe po odovzdaní diela.
SMsZ na zabezpečenie postupu pri vymáhaní pohľadávok po lehote splatnosti má vydanú vnútropodnikovú smernicu č. 15/2009 zo dňa 30. 6. 2009, v ktorej sú stanovené konkrétne úlohy, termíny a zodpovední pracovníci pri vymáhaní pohľadávok od podania upomienok, výziev, až po ich vymáhanie súdnou cestou.
2) Opravné položky k pohľadávkam
K rizikovým pohľadávkam, pri ktorých je opodstatnené predpokladať, že ich dlžník úplne alebo čiastočne nezaplatí, účtovná jednotka tvorí opravné položky. V roku 2010 boli na účte 391 – opravná položka k pohľadávkam zúčtované opravné položky vo výške 25 681,91 €. Z uvedených kontrolných zistení vyplýva, že SMsZ venuje stavu a vymáhaniu pohľadávok náležitú pozornosť.
b) Záväzky
SMsZ eviduje k 31. 12. 2010 na účte 321 – dodávatelia krátkodobé záväzky z obchodného styku vo výške 30 924,96 €, v tom:
•	záväzky v lehote splatnosti 	   		         	22 441,05 €
•	záväzky po lehote splatnosti               		   	 8 483,91 €
Záväzky po lehote splatnosti predstavujú:
•	zádržné                          		  6 591,49 € (Direkt Media Slovakia, Bratislava)
•	reklamácia                      		  1 066,75 € (Servo s.r.o. Košice)
•	škodová udalosť             		     825,67 € (Slovak Telekom a.s. Bratislava)
Odpis záväzku k 31. 3. 2011 na základe úhrady škody od QBE poisťovni Košice, ktorá uhradila škodu priamo spoločnosti Slovak Telekom. Z uvedeného vyplýva, že SMsZ svoje záväzky uhrádza včas v dobe splatnosti.

5)	Odstupné a odchodné

A)	Odstupné
Platné predpisy:
1)	 Zákonník práce
V zmysle § 76 ods. 1 zákona č. 311/2001 Z. z. Zákonníka práce (ZP) zamestnancovi s ktorým zamestnávateľ skončí pracovný pomer výpoveďou z dôvodov uvedených v § 63 ods. 1 písm. a), b) alebo c) patrí odstupné v sume najmenej dvojnásobku jeho priemerného mesačného zárobku.
Ak pracovný pomer zamestnanca trval u zamestnávateľa najmenej päť rokov, patrí mu odstupné v sume najmenej trojnásobku jeho priemerného mesačného zárobku.
2)	 Kolektívna zmluva (KZ) vyššieho stupňa
Podľa kolektívnych zmlúv vyššieho stupňa platných pre rok 2009 a 2010 pre zamestnávateľov, ktorí pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme, zamestnávateľ vyplatí zamestnancovi s ktorým skončí pracovný pomer z dôvodov uvedených v § 63 ods. 1 písm. a) alebo b) ZP odstupné nad rozsah uvedený podľa § 76 ods. 1 ZP, najmenej v sume jedného funkčného platu zamestnanca.
V zmysle článkov III. ods. 3 kolektívnych zmlúv vyššieho stupňa, v podnikovej kolektívnej zmluve možno dohodnúť zvýšenie odstupného najviac o sumu dvoch funkčných platov zamestnanca nad rámec tejto (vyššej) kolektívnej zmluvy.

3)	Zákon č. 552/2003 Z. z. o výkone práce vo verejnom záujme
Limitovanie výšky odstupného uvádza aj uvedený zákon vo svojom ustanovení v § 13b písm. b), kde je uvedené: „V podnikovej KZ možno dohodnúť zvýšenie odstupného najviac o dvojnásobok funkčného platu alebo priemerného mesačného zárobku“.
Z uvedenej legislatívy vyplýva, že odstupné môže byť vyplatené najviac:
•	pre zamestnanca, ktorému pracovný pomer trval menej než 5 rokov vo výške 5 - násobku funkčného platu
•	pre zamestnanca, ktorému pracovný pomer trval najmenej 5 rokov vo výške 6 - násobku funkčného platu.

4)	 Podniková kolektívna zmluva
Organizácia má uzatvorenú KZ na rok 2009, ktorá je v platnosti aj ku dňu kontroly (t.j. 30. 11. 2011) a v zmysle čl. VII. ods. 2 stráca platnosť dňom uzatvorenia novej KZ.
Podľa článku II. ods. 11.1. KZ zamestnávateľ poskytne zamestnancovi, ak sa pracovný pomer skončí výpoveďou z dôvodov uvedených v § 63 ods. 1 písm. a) alebo b) alebo z dôvodov, 
že zamestnanec stratil vzhľadom na svoj zdravotný stav podľa lekárskeho posudku dlhodobo spôsobilosť vykonávať doterajšiu prácu odstupné v sume najmenej trojnásobku jeho priemerného mesačného zárobku. Zamestnancovi, ktorý odpracoval u zamestnávateľa najmenej päť rokov, patrí odstupné v sume najmenej štvornásobku jeho priemerného mesačného zárobku.
Podľa čl. II. ods.11.3. KZ zamestnávateľ vyplatí zamestnancovi, s ktorým skončí pracovný pomer podľa ods.11.1. odstupné okrem trojnásobku, resp. štvornásobku funkčného platu zvýšenie o ďalšie odstupné za týchto podmienok:
a)	pri pracovnom pomere trvajúcom nepretržite do 5 rokov odstupné vo výške trojnásobku funkčného platu, teda 3
b)	pri pracovnom pomere trvajúcom nepretržite do 8 rokov odstupné zvýšené o jedennásobok funkčného platu, teda 4 + 1
c)	pri pracovnom pomere trvajúcom nepretržite do 10 rokov odstupné zvýšené o trojnásobok funkčného platu, teda 4 + 3
d)	pri pracovnom pomere trvajúcom nepretržite do 15 rokov odstupné zvýšené o päťnásobok funkčného platu, teda 4 + 5
e)	pri pracovnom pomere trvajúcom nepretržite nad 15 rokov odstupné zvýšené o osemnásobok funkčného platu, teda 4 + 8
Z uvedeného vyplýva, že podniková KZ má vo svojich ustanoveniach zakotvené vyššie odstupné ako to umožňuje príslušná legislatíva, t.j. zákon 552/2003 Z. z. o výkone práce vo verejnom záujme a KZ vyššieho stupňa a to v prípadoch vyplácania odstupného pri pracovnom pomere trvajúcom:
•	do 10 rokov o 1 mesiac
•	do 15 rokov o 3 mesiace
•	nad 15 rokov o 6 mesiacov
Kontrolou bolo zistené, že za kontrolované obdobie bolo vyplatené odstupné v jednom prípade a to v roku 2009 zamestnancovi, ktorý skončil pracovný pomer v zmysle § 60 ZP v nadväznosti na ustanovenie § 63 ods. 1 písm. c) ZP t.j. zamestnanec vzhľadom na svoj zdravotný stav podľa lekárskeho posudku dlhodobo stratil spôsobilosť vykonávať doterajšiu prácu.
Podľa prehľadu o vyplatení odchodného a odstupného zo rok 2009 a 2010 predloženého z ekonomického úseku bolo pracovníkovi vyplatené odstupné celkom 9 funkčných platov v celkovej sume 1 622,43 € pri mesačnom funkčnom plate 180,27 €. Odstupné bolo vyplatené v súlade 
s KZ ale v rozpore s platnou legislatívou naviac o 3 funkčné platy, čo predstavuje 540,81 €.
V tejto súvislosti je potrebné uviesť, že v zmysle § 4 ods. 2 písm. a) zákona č. 2/1991 
Zb. o kolektívnom vyjednávaní je kolektívna zmluva neplatná v tej časti, ktorá je v rozpore so všeobecne záväznými právnymi predpismi.

B)	Odchodné
Platné predpisy:
1)	Zákonník práce
Podľa § 76 ods. 6 ZP pri prvom skončení pracovného pomeru po nadobudnutí nároku na predčasný starobný dôchodok, starobný dôchodok a invalidný dôchodok, ak pokles schopnosti vykonávať zárobkovú činnosť je viac ako 70 %, patrí zamestnancovi odchodné najmenej v sume jeho priemerného mesačného zárobku podľa § 134, ak požiada o poskytnutie uvedeného dôchodku pred skončením pracovného pomeru alebo bezprostredne po jeho skončení.
2)	Kolektívna zmluva vyššieho stupňa
V KZ vyššieho stupňa platných pre rok 2009 a 2010 v článkoch II. ods. 5 je uvedené: „Pri prvom ukončení pracovného pomeru po nadobudnutí nároku na predčasný starobný dôchodok, starobný dôchodok a invalidný dôchodok, zamestnávateľ poskytne zamestnancovi odchodné nad stanovený rozsah podľa § 76 ods. 6 ZP, najmenej v sume jedného funkčného platu zamestnanca. V KZ vyššieho stupňa v č. III. ods. 4 je ďalej uvedené: „V podnikovej KZ možno dohodnúť zvýšenie odchodného najviac o sumu dvoch funkčných platov zamestnanca nad rámec tejto (vyššej) KZ“.
a)	Zákon 552/2003 Z. z. o výkone práce vo verejnom záujme v ustanovení § 13b písm. a) uvádza: „V podnikovej KZ možno dohodnúť zvýšenie odchodného najviac o dvojnásobok funkčného platu alebo priemerného mesačného zárobku“.

3)	Podniková Kolektívna zmluva
V zmysle čl. II. ods. 11.6. podnikovej KZ pri prvom skončení pracovného pomeru, po nadobudnutí nároku na predčasný starobný dôchodok, starobný dôchodok a invalidný dôchodok, patrí zamestnancovi odchodné v sume dvojnásobku jeho priemerného mesačného zárobku. Ďalej zamestnávateľ vyplatí zamestnancovi zvýšené odchodné za týchto podmienok:
a)	pri pracovnom pomere v SMsZ v Košiciach, trvajúcom nepretržite do 5 rokov odchodné vo výške dvojnásobku jeho priemerného mesačného zárobku, teda 2
b)	pri pracovnom pomere v SMsZ v Košiciach, trvajúcom nepretržite do 10 rokov odchodné zvýšené o jedennásobok priemerného mesačného zárobku, teda 2 + 1
c)	pri pracovnom pomere v SMsZ v Košiciach, trvajúcom nepretržite do 15 rokov odchodné zvýšené o dvojnásobok priemerného mesačného zárobku, teda 2 + 2
d)	pri pracovnom pomere v SMsZ v Košiciach, trvajúcom nepretržite nad 15 rokov odchodné zvýšené o trojnásobok priemerného mesačného zárobku, teda 2 + 3
Z uvedeného vyplýva, že podniková KZ má v čl. II. ods. 11.6. písm. d) ustanovené vyššie vyplácanie odchodného ako to dovoľuje príslušná platná legislatíva (zákon č. 552/2003 Z.z. o výkone práce vo verejnom záujme a vyššie KZ), podľa ktorej môže byť odchodné najviac vo výške 4 funkčných platov.
Kontrolou bolo zistené, že za kontrolované obdobie bolo v roku 2009 vyplatené odchodné vo výške 4 funkčných platov jednému zamestnancovi. 
V roku 2010 bolo odchodné vyplatené 7 zamestnancom, z toho:
•	jeden zamestnanec 2 funkčné platy
•	dvaja zamestnanci 3 funkčné platy
•	dvaja zamestnanci 4 funkčné platy
•	dvaja zamestnanci 5 funkčných platov
Podľa prehľadu o vyplatení odchodného a odstupného predloženého z ekonomického úseku k prekročeniu odchodného o jeden funkčný plat došlo dvoch pracovníkov:
•	v jednom prípade o sumu funkčného platu    467,75 €
•	v druhom prípade o sumu funkčného platu 1 172,52 €
Zamestnancom, ktorým boli vyplatené päť funkčné platy bolo v súlade s podnikovou KZ, ale v rozpore s vyššie uvedenou legislatívou, ktorá umožňuje vyplatenie najviac štyroch funkčných platov.

6)	Náklady
Z nákladov boli kontrole podrobené vybraté nákladové položky z účtov:
•	501 – spotreba materiálu
•	511 – opravy a udržiavanie
•	512 – cestovné
•	518 – ostatné služby
Výšku nákladov podľa jednotlivých účtov za kontrolované obdobie udáva nasledujúca tabuľka:

Tabuľka 3 Náklady
Nákladový účet	r. 2009 (€)	r. 2010 (€)	
501 – spotreba materiálu	391 154,50	394 493,10	
511 – opravy a udržiavanie	30 829,97	22 325,85	
512 – cestovné	1 814,96	1 482,78	
518 – ostatné služby	490 151,01	757 290,95	

Kontrolou náhodne vybraných účtovných dokladov nebolo zistené neefektívne nakladanie s finančnými prostriedkami ani porušenie všeobecne právnych a interných predpisov. SMsZ má v zmysle zákona č. 502/2001 o finančnej kontrole a vnútornom audite spracovanú vnútropodnikovú smernicu č. 10/2003 na zabezpečenie vykonávania finančnej kontroly v zmysle ktorej pri každej dodávateľskej faktúre je súčasťou účtovného dokladu aj „Kontrolný list – 2“ v ktorom je uvedený predmet požiadavky nákupu tovaru, zabezpečenie prác a služieb, ako aj zdôvodnenie požiadavky a stanovenie ceny. Súčasťou kontrolného listu sú aj vyjadrenia zodpovedných pracovníkov za výber dodávateľa v rámci verejného obstarávania až po prevzatie tovarov, prác a služieb.

7)	Výnosy
a)	Tržby za vlastné výrobky
Kontrole boli podrobené vybrané položky účtov:

Tabuľka 4 Tržby za vlastné výrobky
 Výnosové účty	Výška tržieb (€)	
č. účtu	názov účtu	2009	2010	
60110	Tržby za rastlinný materiál	36 179,14	26 897,76	
60111	Tržby - zemina, drva, drť	19 464,39	19 146,69	

Jednotkové ceny rastlinného materiálu a doplnkového sortimentu (zemina, drevo, drevná štiepka) má organizácia spracované v Cenníku okrasných drevín a doplnkového sortimentu samostatne pre rok 2009 a 2010.
Pri odbere rastlinného materiálu poskytuje organizácia množstevné zľavy pre fyzické aj právnické osoby v závislosti od výšky tržieb od 5 % vyššie podľa cenníka. Pre živnostníkov so živnosťou zameranou na záhradnícke služby, po predložení živnostenského listu je možné uplatnenie zľavy 15 % z nakúpeného rastlinného materiálu pri jednorazovom nákupe min. nad 200 €.
Kontrolou náhodne vybraných faktúr a k nim priloženej dokumentácie potvrdzujúcej množstvo, druh a cenu rastlinného materiálu, resp. doplnkového sortimentu nebolo zistené porušenie cien stanovených v cenníkoch.

b)	Tržby z predaja služieb
Kontrole boli podrobené vybrané položky účtov:

Tabuľka 5 Tržby
Výnosové účty	Výška tržieb (€)	
č. účtu	Názov účtu	2009	2010	
60210	Tržby – nájomné	57 392,06	51 441,94	
60225	Tržby – orezy, výruby vlastné	16 773,10	48 246,83	
60228	Tržby – kosenie vlastné	7 897,04	10 651,98	
60229	Tržby – sadové úpravy vlastné	165 896,10	140 025,94	

c)	Tržby nájomné
Spôsob prenajímania majetku mesta a určovania minimálnej výšky nájomného sú upravené v Pravidlách prenajímania majetku mesta Košice.
Na určenie postupu pri prenajímaní nebytových priestorov a pri vypovedaní zmluvného vzťahu, na prenájom nebytových priestorov nachádzajúcich sa v objekte Rastislavovej č. 79 a určenie postupu pri prenajímaní pozemkov, objektov a hnuteľného majetku má organizácia vydanú aj Smernicu č. 08/2009 zo dňa 13. 3. 2009. Vnútropodniková smernica je vydaná v súlade so Štatútom mesta Košice, ako aj s Pravidlami prenajímania majetku mesta Košice a určovania minimálnej výšky nájomného.
Kontrolou zmlúv na prenájom nebytových priestorov neboli zistené nedostatky pri stanovení výšky nájomného. Nájomcom sú na základe zmlúv fakturované aj náklady za služby spojené s nájmom nebytových priestorov.
d)	Tržby – orezy, výruby, kosenie a sadové úpravy
Cenník výkonov poskytovaných služieb a prác má organizácia vydaný v smernici pre výpočet výkonov zamestnancov Správy mestskej zelene v Košiciach a pre fakturáciu odberateľom. Pre rok 2009 bola v platnosti Smernica č. 02/2009 zo dňa 28. 1. 2009 a pre rok 2010 Smernica č. 02/2010 zo dňa 12. 1. 2010 v znení neskorších zmien.
Základné ceny pre jednotlivé činnosti a materiál spojené s obnovou trávnika a založením trávnika sú spracované v Smernici pre výpočet „Obnova trávnika, založenie trávnika - 1 m2“ samostatne pre rok 2009 a 2010. Pre rok 2009 bola v platnosti Smernica č. 03/2009 zo dňa             28. 1. 2009 v znení neskorších zmien a pre rok 2010 Smernica č. 03/2010 zo dňa 12. 1. 2010. V zmysle uvedených smerníc je odberateľovi pri objednaní väčšieho objemu prác možné poskytnúť zľavy podľa dohody – individuálna kalkulácia.
Kontrolou náhodne vybraných faktúr a príslušnej dokumentácie k nim nebolo zistené porušenie platných smerníc.

8)	 Verejné obstarávanie
Na účely zákona č. 25/2006 Z. z. o verejnom obstarávaní je organizácia SMsZ v Košiciach definovaná ako verejný obstarávateľ. Na zabezpečenie postupu pri verejnom obstarávaní v zmysle zákona o verejnom obstarávaní mala organizácia v kontrolovanom období v platnosti dve smernice, a to:
•	Smernica č. 06/2006 zo dňa 1. 3. 2006
•	Smernica č. 04/2010 zo dňa 22. 2. 2010
V roku 2009 bol realizovaný výber dodávateľov zadaním nadlimitnej zákazky v jednom prípade, zadaním podprahovej zákazky v troch prípadoch a zadaním zákazky s nízkou hodnotou v pätnástich prípadoch. V roku 2010 bol výber dodávateľa zadaním podprahovej zákazky realizovaný v jednom prípade a zadaním zákazky s nízkou hodnotou v trinástich prípadoch.
Kontrolou náhodne vybranej dokumentácie z verejného obstarávania bolo zistené, že v jednom prípade pri vyhodnocovaní ponúk v podprahovej zákazke na uskutočnenie služby – školenie „Počítačová gramotnosť“, komisia nepostupovala v zmysle výzvy a súťažných podkladov, keď:
Podľa výzvy na predkladanie ponúk bod 12. Podmienky účasti uchádzačov a podľa Súťažných podkladov bod 12. Obsah ponuky, verejný obstarávateľ pre splnenie podmienok účasti v súťaži požadoval okrem iného:
•	doklad o oprávnení podnikať (originál alebo overená kópia)
•	zoznam zrealizovaných zmlúv, ktorých predmetom bolo poskytovanie služieb týkajúcich sa oblasti ako predmet zákazky v ktorom musí byť uvedené okrem iného aj zmluvnú cenu za poskytnutie služieb.
Uchádzač ECON vs, s.r.o., Ožďany vo svojej ponuke predložil neoverenú kópiu dokladu o oprávnení podnikať a v zozname realizovaných zmlúv neuviedol zmluvnú cenu za poskytnutie služby.
Podľa výzvy na predkladanie ponúk ako aj podľa súťažných podkladov, ak ponuka uchádzača nebude obsahovať všetky požadované doklady uvedené v súťažných podkladoch a vo výzve, uchádzač bude zo súťaže vylúčený.
Komisia menovaná na otváranie obálok a vyhodnotenie ponúk túto ponuku zo súťaže nevylúčila.
Jediným kritériom na vyhodnotenie ponúk bola celková cena za predmet zákazky. Najvýhodnejšiu cenu 22 377 € ponúkol uchádzač NOVA Training, s.r.o., Košice, ktorý splnil všetky požiadavky verejného obstarávateľa. Jeho ponuka bola vyhodnotená ako úspešná.
Nesprávny postup komisie pri vyhodnocovaní ponúk nemal vplyv na výsledok verejného obstarávania.

ZÁVER
Kontrolné zistenia poukázali na:
•	nerealizovanie inventarizácií peňažných prostriedkov vo vedľajších pokladniach štyri krát ročne v zmysle zákona o účtovníctve
•	kolektívna zmluva nie je spracovaná v zmysle platnej legislatívy a jej ustanovenia vzťahujúce sa na odstupné a odchodné sú nad rámec možností, ktoré sú v rámci legislatívy limitované. V súvislosti s uvedeným došlo v roku 2009 v jednom prípade k vyplateniu odstupného nad rámec možného limitu o tri funkčné platy v celkovej sume 540,81 €. 
V roku 2010 došlo v dvoch prípadoch k vyplateniu odchodného nad rámec možného limitu o jeden mesiac, čo vo finančnom vyjadrení predstavuje celkovú sumu 1 640,27 €
•	nesprávne vyhodnotenie súťažnej ponuky v zmysle výzvy na predkladanie ponúk a súťažných podkladov. Nesprávny postup komisie nemal vplyv na celkové vyhodnotenie súťaže.

Kontrolovaný subjekt v stanovenej lehote ku kontrolným zisteniam nepodal námietky. Súčasťou správy o výsledku kontroly sú prijaté opatrenia na nápravu nedostatkov zistených následnou finančnou kontrolou a na odstránenie príčin ich vzniku – príloha č. 1.

(B)	KONTROLOVANÝ SUBJEKT - ZÁKLADNÁ ŠKOLA POVAŽSKÁ 12, KOŠICE

a)	Sídlo kontrolovaného subjektu: Považská 12, Košice,
b)	Typ organizácie: rozpočtová organizácia,
c)	Predmet kontroly: kontrola nakladania s majetkom a vybraných položiek príjmov a výdavkov,
d)	Kontrolované obdobie: rok 2010,
e)	Konanie kontroly: od 28. 11. 2011 do 22. 12. 2011

KONTROLOU BOLO ZISTENÉ:
Personálne zmeny
Za kontrolované obdobie v čase od 01.01. 2010 do 31. 12. 2010 vykonával funkciu riaditeľa Základnej školy (ZŠ) RNDr Ľ. H. Hospodárku a zároveň pokladničku ZŠ vykonávala
M. H. Funkciu finančnej účtovníčky vykonáva na Dohodu o pracovnej činnosti t.j. 6 hod. týždenne 
J. K. Vedúcu školskej jedálne vykonáva G. H., ktorá súčasne vykonáva aj pokladničku ŠJ.
1)	Kontrola hospodárenia s majetkom
Z predloženej dokumentácie z inventarizácie majetku vykonanej v roku 2010 bolo zistené, 
že inventúry boli vykonané od 15. 12. 2010 do 31. 12. 2010. Podľa jednotlivých prehľadov o výsledku inventarizácie za rok 2010 spracovaných inventarizačnou komisiou vedie v evidencii nasledujúci majetok v (v €): 

Tabuľka 6 Dlhodobý majetok
Účet	Názov	Stav k 31. 12. 2010	
021 11	Budovy	373 448,25	
021 21	Stavba	24 634,62	
022 41	Stroje	28 019,32	
022 51	Prístroje a zariadenia	28 087,87	
022 52	HIM ZŠ	10 335,88	
042 00	Projekty	14 374,81	
031 91	Pozemok	9 678,35	
022 7	HIM ŠJ	30 233,71	
Spolu		490 936,87	

Celková hodnota užívaného majetku k 31. 12. 2010 je v obstarávacej cene 490 936,87 €. Kontrolou bolo zistené, že vyššie uvedený majetok ZŠ užíva a spravuje na základe Zmluvy
č. 125/2004 zo dňa 01. 02. 2004 o zverení nehnuteľného majetku do správy so svojim zriaďovateľom Mestom Košice.
a)	Inventarizácie majetku
V zmysle § 6 ods. 3 zákona č. 431/2002 Z .z. o účtovníctve (ďalej len zákon o účtovníctve) účtovná jednotka je povinná inventarizovať majetok, záväzky a rozdiel majetku podľa § 29 
a § 30. V zmysle § 8 ods. 1 zákona o účtovníctve, účtovná jednotka je povinná viesť účtovníctvo správne, úplne, preukázateľne, zrozumiteľne a spôsobom zaručujúcim trvalosť účtovných záznamov. Podľa § 8 ods. 4 zákona o účtovníctve, účtovníctvo účtovnej jednotky je preukázateľné, ak všetky záznamy sú preukázateľné a účtovná jednotka vykonala inventarizáciu majetku. Podľa predloženej dokumentácie z inventarizácie vyplýva, že ZŠ vykonala inventarizáciu drobného dlhodobého hmotného majetku (účet 028) k 31. 12. 2010. DHM a DNHM je vedený v hlavnej knihe na podsúvahovom účte 771 vo výške 192 191,19 €. Zápis o výsledku inventarizácie DHIM je súčasťou inventarizácie majetku a záväzkov.
Ročná inventarizácia majetku a záväzkov bola v roku 2010 vykonaná na základe príkazu riaditeľa ZŠ zo dňa 15. 12. 2010. Na inventarizáciu majetku bola menovaná dielčia komisia, ktorá dohľadá nad inventarizáciou všetkých druhov finančného, hmotného a nehmotného majetku. Inventarizácia bola vykonaná od 15. 12. 2010 do 31. 12. 2010. Z dokladov predložených ku kontrole – zápisov z inventarizačných komisii, vyplýva, že neboli zistené rozdiely medzi účtovným a fyzickým stavom.
Základná škola a školská jedáleň vykonali inventarizáciu majetku, záväzkov a zásob za obdobie roka 2010 v súlade s § 29 a § 30 zákona o účtovníctve.
ZŠ a ŠJ eviduje k 31. 12. 2010 na účte 321 – záväzky z obchodného styku v celkovej výške a to:
-	neuhradené záväzky ŠJ vo výške:      926,92 €
-	neuhradené záväzky ZŠ vo výške:   3 911,16 €
Všetky záväzky sú v lehote splatnosti.
2)	Kontrola príjmov a výdavkov
Plnenie príjmov a výdavkov v porovnaní k poslednej úprave rozpočtu udáva nasledujúca 
tabuľka (v €):

Tabuľka 7 Príjmy podľa ekonomickej klasifikácií
Položka	Príjmy	Rozpočet 2010	Skutočnosť 2010	Plnenie %	
212 003	Príjmy z vlastníctva	       6 566,00	     6 566,12	100,00	
223 002	Poplatky za krúžky a ŠKD	     22 938,00	   22 937,85	  99,99	
223 003	Poplatky a  za stravné	       2 184,00	    2 184,12	100,00	
292 012	Príjmy z dobropisov	          532,00	       531,62	  99,93	
311 000	Bežné granty zo ŠR	       5 955,00	    5 955,59	100,00	
	Príjmy spolu:	     38 175,00	  38 175,30	100,00	

Tabuľka 8 Výdavky podľa ekonomickej klasifikácií 
Položka	Výdavky	Rozpočet 2010	Skutočnosť 2010	Plnenie %	
610	Mzdy, platy a os. osobné vyrovnanie	420 590,00	416 960,02	99,14	
620	Poistné, prís. do poisťovní	148 905,00	148 902,73	99,99	
630	Tovary a služby	283 314,00	283 323,23	100,00	
640	Bežné transfer	        33,00	   3 653,22	-	
600	Bežné výdavky spolu:	852 842,00	852 839,22	99,99	
700	Kapitálové výdavky	    3 200,00	   3 199,91	99,99	
Bežné a kapitálové výdavky spolu:	856 042,00	856 039,11	99,99	
Z uvedenej tabuľky vyplýva, že stanovené prímy boli splnené a výdavky neboli prekročené.

A.	Príjmy
Z celkových príjmov v roku 2010 vo výške 38 175,30 € predstavujú najväčšiu časť príjmov poplatky za krúžky vo výške 11 807,55 € a poplatky za ŠKD o výške 11 130,30 €, čo je spolu 22 937,85 € (položka 223 002). Príjmy z prenajatých budov, priestorov a objektov (položka 212 003) vo výške 6 566,12 €. Ďalej to boli príjmy (položka 223 003) poplatky a platby za stravné vo výške 2 184,12  €, príjmy z dobropisov vo výške 531,62 € a položka 311 – tuzemské bežné granty zo ŠR vo výške 5 955,59 €.
Organizácia sústreďuje všetky príjmy svojho rozpočtu na príjmovom rozpočtovom účte
č. 0502792001 vedeným v Dexia banke Slovensko a. s. Košice. ZŠ všetky príjmy v roku 2010 odviedla na účet zriaďovateľa mesta Košice (výpis účtu č. 49). Konečný zostatok na účte bol nulový.
1)	Príjmy z prenajatých budov a priestorov: 
Ku dňu 31. 12. 2010 bolo na ZŠ Považská uzatvorených a účinných celkovo 10 zmlúv o nájme nebytových priestorov z toho:
-	4 zmluvy dlhodobého prenájmu
-	6 zmlúv krátkodobého prenájmu
Organizácia vykazuje príjmy za prenájom priestorov v celkovej výške 6 566,12€.
Kontrolou nájomných zmlúv a úhrad za nájomné a služby spojené s nájmom bolo zistené, že :
-	Nájomnou zmluvou č. 2452007 zo dňa 21. 09. 2007 uzatvorenou na dobu 10 rokov medzi ZŠ Považská a Mestskou časťou Košice - Západ na prenájom pozemku o výmere 594 m² za účelom vybudovania multifunkčného ihriska s nájmom 1,- Sk (0,03 €) ročne, boli už pri podpise zmluvy porušené Pravidlá prenajímania majetku mesta Košice v školách a školských zariadeniach(ďalej len Pravidlá) účinné od 01.06. 2007 nakoľko :
-	§ 10 ods. 2 Pravidiel týkajúci sa prenájmu pozemkov uvádza, že„ výška ročného nájomného za pozemky využívané na účely výchovno-vzdelávacieho procesu je 10,- Sk za každý aj začatý m2 nezastavanej plochy „(0,33 € v súčasnej dobe).
Multifunkčné ihrisko vybudované v priestoroch ZŠ so športovým zameraním spĺňa kritéria 
pre zaradenie do systému výchovno – vzdelávacieho systému. Prenajímateľ nevyzval nájomcu 
k  úprave nájomného ani pri zmene Pravidiel účinných od 01. 01. 2010.
-	Uzatvorenou zmluvou o prenájme nebytových priestorov č. 24562009 zo dňa 17. 08. 2009 medzi ZŠ Považská a Dannax Sport spol. s r. o. Nová Ľubovňa 669, na prenájom telocvične s výmerou 790 m² na ul. Škultétyho, disponoval prenajímateľ s predmetným nebytovým priestorom bez existencie zmluvy o zverení nehnuteľného majetku mesta do správy a zároveň porušil Pravidlá prenajímania majetku mesta Košice v školách a školských zariadeniach (ďalej len Pravidlá) platné a účinné v čase podpisu zmluvy pretože:
Ad 1/ Predmet zmluvy – objekt telocvične na ul. Škultétyho v Košiciach nemá prenajímateľ zverený do správy príslušnou zmluvou, čím akékoľvek disponovanie resp. prenajímanie tretím osobám nie je právne doložené. V danom prípade prichádza eventuálne do úvahy uzatvorenie zmluvy pod hlavičkou Mesta Košice, ktoré je výlučným vlastníkom nebytového priestoru.
Ad 2/ Nájomné za prenajatý nehnuteľný majetok vo výške 9,96 €/hod. bolo určené nesprávne, v rozpore s ustanovením § 6 ods. 2. písm. a/ bod 1 Pravidiel, nakoľko v predmetnom ustanovení sa uvádza, že:“ športové zariadenia škôl a školských zariadení môžu byť ďalej prenajímané:
a)	pre športové kluby na používanie: 1/ telocvične minimálne za 9,96 €/hod.„ čo v prípade nájomcu Dannax Sport spol. s r. o nezodpovedá skutočnosti, nakoľko uvedená spoločnosť 
nie je športový klub, ale obchodná spoločnosť v zmysle § 56 Obchodného zákonníka, 
kde sa uvádza, že obchodná spoločnosť je právnickou osobou založenou za účelom podnikania. 
Podnikaním sa v zmysle § 2 Obchodného zákonníka rozumie sústavná činnosť vykonávaná samostatne podnikateľom vo vlastnom mene a na vlastnú zodpovednosť 
za účelom dosiahnutia zisku. V predmete činnosti má uvedená spoločnosť uvedené: reklamnú a propagačnú činnosť, sprostredkovateľskú činnosť, organizovanie verejných telovýchovných, športových, turistických a kultúrno-spoločenských podujatí, prevádzka športových zariadení, prevádzkovanie telovýchovných zariadení a zariadení slúžiacich 
na regeneráciu, maloobchod a veľkoobchod v rozsahu voľnej živnosti. 
V uvedenom prípade bol prenajímateľ povinný výšku nájomného určiť v zmysle 
§ 6 ods. 2. písm. b) bod 1 Pravidiel, kde sa uvádza, že:„ športové zariadenia škôl a školských zariadení môžu byť ďalej prenajímané pre ostatné osoby neuvedené 
v § 6 ods. 1., ods. 2. písm. a) na používanie telocvične minimálne za 19,92 €/hod. 
Uvedeným konaním prenajímateľa bol neoprávnene zvýhodnený nájomca vo výške 1952,16 € a znevýhodnený prenajímateľ.
Ad 3/ Nájomca sa v predmetnej zmluve zaviazal uhrádzať nájomné vždy do 20. dňa príslušného mesiaca bankovým prevodom. Kontrolou bolo zistené, že ročné nájomné bolo nájomcom jednorázovo uhradené dňa 29. 04. 2010, pričom prenajímateľ nevyzval nájomcu zaplatiť úrok z omeškania v zmysle čl. V. bod 5 predmetnej zmluvy.
Ad 4/ Prenajímateľ v rozpore s Pravidlami účinnými od 01. 01. 2010 neupravil nájomcovi výšku nájomného v zmysle § 6 ods. 2. písm. b/ bod 2, kde sa uvádza:„ športové zariadenia škôl a školských zariadení sa môžu prenajímať pre ostatné osoby neuvedené v § 6 ods.1, ods. 2. písm. a/ na použitie telocvične nad 300 m² minimálne za 21 €/hod.
-	Ďalej bolo kontrolou zistené, že ZŠ vyúčtovala faktúrou č. 32010 zo dňa 25. 06. 2010 odberateľovi RNDr. P. G, Amurská 3, Košice sumu 39,- € za využívanie ihriska v mesiacoch máj – jún 2010 bez zmluvy o prenájme, čo je v rozpore s § 6 ods. 2. písm. b) bod 6 Pravidiel, kde sa uvádza, že:„nekryté športové plochy môžu byť prenajímané minimálne za 7 €/hod„. V uvedenom prípade neboli presne stanovené hodiny využívania ihriska a nesprávne určená suma.

Pri kontrole ostatných zmlúv o prenájme nebytových priestorov neboli zistené nedostatky.
-	Osobitnou kapitolou súvisiacou s prenajímaním nebytových priestorov je objekt telocvične na ul. Škultétyho 10 v Košiciach. Mestské zastupiteľstvo v Košiciach v súlade s ustanovením § 29 ods. 1. písm. l) Štatútu mesta Košice, schválilo Uznesením č. 285 na svojom IX. rokovaní dňa 25. 10. 2007 zverenie objektu telocvične zrušenej ZŠ Škultétyho 10 v Košiciach, ktorá sa nachádza v katastrálnom území Huštáky, a je evidovaná Katastrálnym úradom v Košiciach, Správou katastra Košice na LV č. 15553, parcelné číslo 3441, súpisné č. 789 do správy ZŠ Považská 12 v Košiciach. Priestory telocvične využívajú okrem žiakov ZŠ Považská aj žiaci Evanjelického gymnázia J. A. Komenského v Košiciach, avšak bez zmluvy o prenájme a tým aj bez úhrady za využívanie telocvične. Magistrát mesta Košice do súčasnej doby nezaujal stanovisko k žiadosti Evanjelického gymnázia J. A. Komenského, Škultétyho 10 v Košiciach o dlhodobý prenájom telocvične zo dňa 07. 10. 2009. Príslušné odborné útvary Magistrátu mesta Košice od roku 2007 do dnešného dňa nevypracovali a nezabezpečili podpísanie zmluvy o zverení nehnuteľného majetku mesta Košice do správy ZŠ Považská 12 v Košiciach.

B.	Výdavky
Z celkovej sumy 852 839,22 € bežných výdavkov k 31. 12. 2010 predstavujú výdavky na mzdy,  platy a prislúchajúce odvody (položka 610 a 620) vo výške 565 862,75 €, čo je 66,35% z bežných výdavkov. Bežné transfery (položka 640) predstavujú výdavky na úhradu nemocenských dávok vo výške 3 653,22 €. Ostatné výdavky vo výške 283 323,23 € boli čerpané na ( položke 630) tovary a služby, čo je 33,22 % čerpanie bežných výdavkov. Z celkových výdavkov na položke 630 tovary a služby boli čerpané nasledovne:
Tabuľka 9 Bežné výdavky – 630 Tovary a služby
Cestovné náhrady	položka 631	vo výške                636,93 €	
Energie,voda, komunikácie	položka 632	vo výške            71 559,35 €	
Materiál	položka 633	vo výške            37 044,51 €	
Dopravné	položka 634	vo výške              8 885,10 €	
Rutinná a štand. údržba	položka 635	vo výške          109 369,46 €	
Nájomné za telocvične	položka 636	vo výške              7 705,64 €	
Služby	položka 637	vo výške            48 122,24 €   	
Položka 630 tovary a služby spolu:		283	323,23 €	
1)	Kapitálové výdavky
ZŠ dňa 28. 06. 2010 požiadala MMK – oddelenie školstva o pre klasifikáciu finančných prostriedkov (sponzorských) na kapitálové sponzorské vo výške 3 199,91 €. Finančné prostriedky budú použité na úhradu nákladov na vypracovanie štúdie  na výstavbu  zimného štadióna. Faktúrou č. 1/06/2010 zo dňa 31. 05. 2010  PRO ARP, s.r.o. Košice fakturovala ZŠ za vypracovanie projektovej dokumentácie (vyhotovenie štúdie na tréningovú halu) sumu v celkovej výške 3 199,91€. 

Pri kontrole čerpania bežných výdavkov v roku 2010 boli zistené nasledujúce nedostatky:
2)	Výdavky za právne služby
ZŠ má za účelom poskytovania právnych služieb pre svoje potreby uzatvorenú s advokátom 
JUDr. J. M. zmluvu o poskytovaní právnych služieb zo dňa 30. 04. 2007. Predmetom zmluvy 
je záväzok advokáta poskytovať klientovi právne služby podľa požiadaviek a pokynov klienta. V uvedenej zmluve a dodatku k zmluve zo dňa 01. 10. 2008 bola advokátovi stanovená paušálna odmena 3 000,00 Sk mesačne bez DPH (99,58 €), t.j. mesačne 3 570,00 Sk mesačne s DPH, 
čo je (118,50) €. V takto dohodnutej odmene je zahrnutý rozsah právnych služieb v trvaní najviac desať hodín mesačne. Paušálna odmena a náhrady hotových výdavkov sú fakturované 
za kalendárny mesiac. Výška výdavkov za rok 2010 za právne služby predstavujú celkovú sumu 1 422,00 €.
V zmysle čl. III. bod 3.3 bola zmluva o poskytovaní právnych služieb ZŠ vypovedaná k 30. 04. 2011. Kontrolou účtovných dokladov bolo zistené, že ani pri jednej faktúre sa počas roka nenachádzal rozpis vykonaných prác zo strany advokáta, ktorý by dokumentoval rozsah činnosti.
3)	Dodávateľská faktúra od dodávateľa LAMI BP spol. s.r.o. Košice
MMK – odd. školstva pod číslom A/2010/06765 zaslalo ZŠ dňa 21. 01. 2010 Akceptačný list na  opravu havarijného stavu telocvične v priestoroch ZŠ Škultétyho 10 vo výške 86 595,00 €. V žiadosti je ďalej uvedené, že ZŠ Škultétyho 10 je v správe ZŠ Považská 12, Košice. (Prílohou žiadosti je predpokladaný rozsah opráv telocvične, kde je uvedený zoznam prác a množstvo, bez jednotkových cien a výslednej ceny).
Mestské zastupiteľstvo v Košiciach uznesením č. 285 zo dňa 25. 10. 2007 schválilo zverenie objektu telocvične zrušenej ZŠ Škultétyho 10 v Košiciach do správy ZŠ Považská 12. 
Kontrolou bolo zistené, že do ukončenia kontroly ÚHK mesta Košice ZŠ Považská 12 nemá uzavretú na telocvičňu ZŠ Škultétyho 10 Zmluvu o zverení majetku do správy. V žiadosti 
je uvedené, že rekonštrukcia zahŕňa kompletnú výmenu okien, obkladov, vymaľovanie a úpravu šatní a sociálnych zariadení. V akceptačnom liste je uvedené, že ZŠ môže uzavrieť zmluvný vzťah (objednávka, ZoD s nimi (ZŠ) vybratým dodávateľom na realizáciu prác. Stavebný dozor 
na predmetnej investičnej akcii bude za odd. školstva vykonávať Ing. P. M. prac. odd. školstva MMK. Akceptačný list podpísala bývala vedúca odd. školstva MMK.
ZŠ ako objednávateľ uzavrela so zhotoviteľom LAMI BP spol. s r.o. ZoD č. 01/2010 zo dňa 26.01.2010 na sumu 72 768,70 € bez DPH, čo je 86 594,75 € s DPH. V článku V – platobné podmienky bod č. 1 je uvedené, že podkladom pre úhradu ceny za dielo budú faktúry, ktoré zhotoviteľ vystaví a predloží objednávateľovi podľa skutočne vykonaných prác, vecne odsúhlasených objednávateľom. V článku VIII. – ZoD je okrem iného uvedené, že zhotoviteľ 
je povinný viesť stavebný denník. Denné záznamy do stavebného denníka zapisuje stavbyvedúci, alebo technický dozor investora. Zapisuje tam všetky práce a skutočnosti rozhodujúce pre plnenie zmluvy. Stavebný denník kontrole nebol predložený, nie je zrejmé či vôbec bol vedený. Predložený bol preberací protokol o odovzdaní a prevzatí práce zo dňa 19. 02. 2010.
Likvidačný list k faktúre FV 22010 zo dňa 19. 02. 2010 zapísaný v KDF pod č. 41/2010 
boli fakturované na základe ZoD č. 1/2010 za práce na stavbe“ Oprava telocvične ZŠ v celkovej výške 85 967,48 €. Faktúra neobsahuje súpis vykonaných prác. Nie je uvedené, aké práce 
a za aké jednotkové ceny boli práce vykonané. Pri faktúre je doložená objednávka č. 6/1/2010 zo dňa 25. 01. 2010 na opravu telocvične Škultétyho 10. Kontrole bolo predložené tlačivo o evidencii prieskumu trhu zo dňa 25. 01. 2010, podľa ktorého bola cenová ponuka od dodávateľa LAMI BP spol. s r.o. najnižšia.
Z uvedených zistení vyplýva, že faktúra od dodávateľa LAMI BP spol. s r.o. je vystavená bez súpisu vykonaných prác, pričom v ZoD je uvedené, že podkladom pre úhradu budú faktúry za vykonané práce, nebol predložený stavebný denník. Pri cenovej ponuke zo dňa 29. 12. 2009 je doložený rozpočet prác bez dátumu vo výške 86 594,75 €, čo sú presne fakturované práce. Rozpočet 
nie je podpísaný objednávateľom, t.j. ZŠ Považská, 12 Košice. Z takto vystavenej faktúry 
nie je možné posúdiť, či práce boli vykonané tak ako boli uvedené v rozpočte. Faktúra bola uhradená 10. 03. 2010 a bola podpísaná za vecnú, formálnu a číselnú správnosť hospodárkou školy M. H. Úhradu faktúry schválil riaditeľ ZŠ RNDr. Ľ. H. napriek tomu, že ZŠ nemá telocvičňu 
na Škultétyho 10 zmluvou zverenú v správe majetku.
4)	Dodávateľská faktúra od dodávateľa OSIBUS, Tr. SNP č. 34, Košice
Kontrolou bolo zistené, že faktúra č. P 10016 zo dňa 07. 04. 2010 od dodávateľa Osibus,
Tr. SNP č. 34, Košice na sumu 950,00 € za prepravu autobusom neobsahuje Denný záznam o výkone a prevádzke vozidla s rozpisom trasy, počtu prepravovaných osôb, časovým rozvrhom a podpisom odberateľa. Objednávka č. 14/3/2010 zo dňa 29. 03. 2010 bola vystavená na prepravu 
po trase Košice – Veszprém a späť na 1 deň, avšak faktúra je vystavená za prepravu počas 3 dní.
5)	Dodávateľská faktúra od dodávateľa P. K. Thurzova 10, Košice
Kontrolou faktúr č. : 	052010 zo dňa 13. 07. 2010 na sumu 1 910,00 €
082010 zo dňa 18. 08. 2010 na sumu 1 309,00 €
od dodávateľa P. K. Thurzova 10, Košice za výkon maliarskych prác bolo zistené, že účtovné doklady ani v jednom prípade neobsahujú súpis vykonaných prác s popisom použitého materiálu, jednotkové ceny za prácu a celkové plošné výmery vykonaných maliarskych prác.
6)	Faktúra od dodávateľa Stredisko služieb škole, Nižná Úvrať, Košice
Kontrolou dodávateľskej faktúry č. 100073 zo dňa 09. 02. 2010 na sumu 135,00 € od dodávateľa Stredisko služieb škole, Nižná Úvrať Košice, za opravu vodovodnej prípojky bolo zistené, že účtovné doklady neobsahujú súpis vykonaných prác, ktorý by umožňoval presne špecifikovať vykonané práce a použitý materiál.
Vo všetkých uvedených prípadoch vecnú, cenovú a číselnú správnosť odsúhlasila hospodárka školy a úhradu faktúr schválil riaditeľ školy.
3)	Kontrola pokladne
ZŠ má pre svoje činnosti zriadené dve pokladne. Jedná slúži pre potreby ZŠ a druhá pre potreby 
ŠJ. Vedenie pokladničnej agendy a výkon pokladničných operácii zabezpečuje v pokladni 
ZŠ hospodárka školy a v ŠJ vedúca jedálne.
Kontrolou vedenia pokladničných kníh bolo zistené, že pokladničná kniha ZŠ a ŠJ sa vedie písomnou prepisovou formou. Zákon č. 431/2002 Z. z. o účtovníctve v znení neskorších zmien 
v § 29 ods. 3 ukladá účtovnej jednotke povinnosť inventarizovať peňažné prostriedky v hotovosti najmenej 4 krát za účtovné obdobie. Účtovným obdobím je kalendárny rok (§ 3 ods. 3 zákona o účtovníctve).
Kontrolou zápisov v pokladničnej knihe ZŠ a ŠJ bolo zistené, že inventarizácia peňažných prostriedkov v hotovosti nebola zaznamenaná v pokladničnej knihe v zmysle ustanovenia
§ 29 ods. 3 zákona o účtovníctve. Pri kontrole inventarizácie majetku a záväzkov bolo zistené, 
že ZŠ v roku 2010 vyhotovila inventúrny súpis pokladne 4 krát ročne. Kontrolou neboli zistené rozdiely medzi fyzickým a účtovným stavom. Inventarizácia peňažných prostriedkov v období roka 2010 bola vykonaná v pokladni ŠJ len 1 krát a to ku dňu 31. 12. 2010.
Ďalej bolo zistené, že pokladnička ZŠ vedie pokladničnú knihu písomnou prepisovou formou 
a to tak, že v pokladničnej knihe (pokladničnom liste) je uvedený dátum, číslo dokladu, obsah zápisu, príjem a výdaj finančných prostriedkov. Kolónka „zostatok“ je prázdna, (nie je uvedený denný zostatok finančných prostriedkov).  Z takto vedenia pokladne nie je zrejmé v ktorom dní aký zostatok ostal v pokladni ZŠ. Zostatok finančných prostriedkov je zaznamenaný len na konci mesiaca a to ako príjem – výdaj sa rovná zostatku ku koncu mesiaca.
Uvedené kontrolné zistenia ukazujú, že účtovná jednotka porušila § 29 ods. 3 zákona o účtovníctve tým, že peňažné prostriedky neboli v pokladni ŠJ inventarizované najmenej 4 krát ročne. Ďalej bolo zistené, že v pokladni ŠJ nie je stanovený denný limit finančných prostriedkov. 
Kontrolou pokladničných príjmových a výdavkových dokladov bolo zistené, že v niektorých prípadoch neboli doklady podpísané príjemcom alebo chýbal podpis v kolónke schválil. 

4)	Kontrola čerpania sociálneho fondu
ZŠ má vypracované Zásady tvorby a čerpania sociálneho fondu (ďalej len SF) na rok 2010. 
ZŠ prispieva do SF v zmysle zákona č. 152/1994 Z. z, zákona č. 280/1995 Z. z . a zákona 
č. 313/2005 Z. z.. Tvorba fondu a čerpanie fondu sa vedie na osobitnom účte 0502793004/5600 vedenom v Dexia banke a.s. Slovensko Košice.
Zúčtovanie prostriedkov sociálneho fondu za kalendárny rok vykonáva zamestnávateľ najneskôr do 31. 01. nasledujúceho roka. Zostatok fondu sa prevádza do nasledujúceho roka v zmysle § 6 ods. 3 zákona o sociálnom fonde. ZŠ vykazuje za rok 2010 prídel do sociálneho fondu (položka 637 016) vo výške 4 398,13 €. Zostatok k  31. 12. 2010 vo výške 3 905,82 € bol prevedený do nasledujúceho obdobia.
Kontrolou účtovných dokladov v roku 2010 nebolo zistené neefektívne vynakladanie finančných prostriedkov ani porušenie externých a interných predpisov pri čerpaní sociálneho fondu.

ZÁVER:
Kontrolné zistenia poukázali, že :
-	niektoré zmluvy o nájme nebytových priestorov neboli prehodnotené v zmysle aktuálnych Pravidiel o prenajímaní majetku  mesta v školách a školských zariadeniach,
-	prenajímateľ nevyzval nájomcu zaplatiť úrok z omeškania, 
-	uzavretou zmluvou o prenájme medzi ZŠ Považská 12 a Dannax sport spol. s r.o. na prenájom telocvične Škultétyho 10 disponoval prenajímateľ s predmetným nebytovým priestorom bez Zmluvy o zverení do správy, čím akékoľvek prenajímanie tretím osobám nie je právne doložené. Uzatvorenie zmluvy malo byť vykonané pod hlavičkou mesta Košice, ktoré je výlučným vlastníkom majetku,
-	nájomné za prenajatý majetok na Škultétyho 10 bolo určené nesprávne v rozpore s pravidlami, nakoľko v predmetných pravidlách je uvedené, že športové zariadenia škôl a školských zariadení môžu byť prenajímané za určené nájomné pre športové kluby, čo v prípade nájomcu Dannax sport spol. s r. o. nezodpovedá skutočnosti, nakoľko uvedená spoločnosť nie je športový klub, ale obchodná spoločnosť pre ktorú platí iná výška nájmu, čím bol nájomca  neoprávnene znevýhodnený,
-	priestory telocvične využívajú okrem žiakov ZŠ Považská 12 aj žiaci Evanjelického gymnázia, avšak bez zmluvy o prenájme a tým aj bez úhrady za užívanie
-	Mesto Košice od roku 2007 do dnešného dňa nevypracovalo a nezabezpečilo podpísanie zmluvy o zverení majetku mesta do správy ZŠ Považská 12,
-	ZŠ za účelom poskytovania právnych služieb uzatvorila  zmluvu  o právnom zastupovaní s advokátom za paušálnu úhradu, pri faktúrach však nebol doložený rozpis vykonaných prác, rozsah právneho zastupovania a iných úkonov vykonávaných advokátom,
-	faktúra vo výške 86 594,75 € od dodávateľa LAMI BP spol. s r.o. je vystavená bez súpisu vykonaných prác, rozpočet nie je podpísaný objednávateľom a  pri kontrole nebol predložený stavebný denník,
-	účtovná jednotka porušila § 29 ods. 3 zákona o účtovníctve, keď nebola vykonaná inventarizácia pokladne v ŠJ minimálne 4 krát, ŠJ nemá stanovený finančný limit finančných prostriedkov.

Kontrolovaný subjekt v stanovenej lehote ku kontrolným zisteniam nepodal námietky. Súčasťou správy o výsledku kontroly sú prijaté opatrenia na nápravu nedostatkov zistených následnou finančnou kontrolou a na odstránenie príčin ich vzniku – príloha č. 2.

(C)	Kontrolovaný subjekt - Magistrát mesta Košice, TR. SNP 48/A, Košice

a)	Predmet kontroly: 
Realizované dodávateľské práce objednávané oddelením školstva MMK a Strediskom služieb škole. Kontrola bola zameraná na dodržiavanie hospodárnosti pri nakladaní s verejnými prostriedkami podľa zákona č. 502/2001 o finančnej kontrole a vnútornom audite, odovzdávanie prác a vykonávanie cenovej a vecnej kontroly podľa § 10 zákona č. 431/2002 Z. z. o účtovníctve.
b)	Sídlo kontrolovaného subjektu: Tr. SNP 48/A Košice
c)	Typ organizácie: bez právnej subjektivity
d)	Kontrolované obdobie: roky 2008 - 2010 
e)	Konanie kontroly: od 08. 07. 2011 do 30. 12. 2011, s prerušením

	Poverení zamestnanci a hlavný kontrolór kontrolovali doklady predložené referátom školstva MMK a Strediskom služieb škole. Ide o tieto dokumenty: akceptačné listy, prieskumy trhu, rozpočty, objednávky, zmluvy o dielo, dodávateľské faktúry, súpisy vykonaných prác, krycie listy, likvidačné listy.
Na základe preskúmania predloženej dokumentácie bola vykonaná obhliadka v subjektoch, v ktorých zhotoviteľ LAMI BP spol. s r.o. Košice realizoval dodávateľské práce. 
Obhliadky boli vykonané v období september/október 2011 v spolupráci s odborným zamestnancom referátom výstavby MMK a taktiež za prítomnosti zhotoviteľa LAMI BP spol. s r.o. Košice dňa 09.12.2011 v subjektoch:
a)	ZŠ Galaktická 9, Košice - Telocvičňa 
b)	MŠ Žižkova 4, Košice
c)	MŠ Kalinovská 9, Košice
d)	MŠ Jaltská 33, Košice

KONTROLOU BOLO ZISTENÉ:
1)	Kontrola vykonaných dodávateľských prác v subjekte ZŠ Galaktická 9 – Telocvičňa 
a)	Kontrolovaná dokumentácia
Objednávateľ: oddelenie školstva MMK, rok 2008 
Predmet objednávky č. O10600080222 : „oprava porúch a nedostatkov v objekte telocvične na Galaktickej ulici v Košiciach“.  Cena na objednávke za dodanie prác bola vo výške 967 660,50 Sk s DPH (32 120,44 €). Dodacie a platobné podmienky na objednávke neboli uvedené. Zmluva o dielo nebola uzavretá.
Dodávateľská faktúra číslo 21/2008 
-	predmet dodania: oprava telocvične, Galaktická, Košice
-	cena na faktúre: 967 660 Sk s DPH 
-	rozdiel v cenách: 0,50 Sk – z dôvodu zaokrúhľovania 
Súpis vykonaných prác, čerpanie dňa 22. 12. 2008. Obsahuje pečiatku dodávateľa, bez podpisového záznamu dodávateľa a objednávateľa. 
Súpis vykonaných prác obsahuje:
A)	položku č. 7 94 194 1831 - demontáž o výmere 190 m2 v cene 27,50 Sk/m2,
B)	položku č. 8 94 194 4031 - montáž lešenia o výmere 190 m2 v cene 32,30 Sk/m2, 
C)	položku č. 9 94 194 4191 - príplatok za prvý a každý ďalší aj začatý mesiac použitia lešenia – 380 m2 x 17,60 Sk/m2 vo výške 6 688,00 Sk
Kontrolou bolo zistené, že dodávateľ uviedol výmeru za príplatok za lešenie duplicitne. Ide o rozdiel v čiastky 190 m2 x 17,60 Sk = 3 344 Sk (111,00 €). Bolo zistené, že nebola dôsledne vykonaná kontrola rozpočtu objednávateľom pred uzatvorením obchodného vzťahu. 
b)	Kontrolné zistenia - obhliadka objektu 
Porovnanie ponukového rozpočtu zo dňa 03. 12. 2008 a súpisu vykonaných prác z 
FA č. 21/2008. Priložený súpis vykonaných prác zo dňa 22. 12. 2008 k dodávateľskej faktúre 
č. 21/2008 neobsahuje položky uvedené v ponukovom rozpočte zo dňa 03. 12. 2008. Ide o rozdiel v jednotkových cenách a v množstve. Niektoré práce, ktoré boli uvedené v ponuke neboli zrealizované (dlažba, priečky, omietky).Pri kontrole súpisu vykonaných prác k faktúram a fyzickou ohliadkou bolo zistené nasledovné:
-	p. č. 1 – zamurovanie otvoru – 36 m² v sume fakturovanej 36 489,60 Sk bez DPH, 
pri obhliadke na mieste bolo zistené zamurovanie v obvodovej stene namiesto sklobetónu o výmere 2,0 x 8,5 m = 20,9 m², zamurovanie otvoru pod oknami o výmere 0,5 x 7,8 m 
= 3,9 m², spolu 20,9 m², t. j. menej o 15,1 m² x JC 1 013,60 = 15 305,36 Sk/508,04 € 
bez DPH, rozdiel 21 184,24 Sk/703,19 € bez DPH,
-	p. č. 30,31,32 – montáž a dodávka plastových okien – v súpise vykonaných prác je počet kusov 6 o rozmere 1500/1200 v celkovej cene 104 700,- Sk bez DPH a 6 ks 1500/1700 v celkovej cene 79 200,00 Sk bez DPH, spolu 12 ks v celkovej cene 183 900,00 Sk bez DPH (t.j. spolu o výmere 34,20 m²/183 900 = 5 377,19 Sk/m²), 
-	obhliadkou telocvične bolo zistené osadenie 6 ks okien o rozmeroch 2600/2100 – 3 ks, 2600/1400 – 3 ks spolu 6 ks (t.j. spolu o výmere 27,30 m² x 5 377,19 = 146 797,29 Sk
/4 872,78 € bez DPH), rozdiel 37 102,71 Sk/ 1 231,58 € bez DPH. 
c)	Súhrn 
Rozpočet čerpania nebol zo strany zhotoviteľa prekročený. Kontrolné zistenia preukázali, že preberanie prác a vykonanie cenovej a vecnej kontroly bolo zo strany objednávateľa len formálne. Ak by bolo vykonané dôsledne, cena za dodané práce by boli nižšie o 58 286,95 Sk bez DPH (1 934,58 €) oproti rozpočtu. 
d)	Vyjadrenie zhotoviteľa 
Vo veci vymurovania zhotoviteľ uvádza, že boli demontované a zamurované výduchy nefunkčnej klimatizácie. Taktiež uvádza, že bolo technicky náročné realizovať výmenu okien, ktoré boli rozobraté a na mieste montáže zostavené. Zhotoviteľ uviedol, že došlo k nesprávnemu pomenovaniu vykonanej práce v položkách. Zhotoviteľ nevysvetlil rozdiely vo výmere okien uvedených v dodávateľskej faktúre oproti skutočnosti. Uviedol len technickú náročnosť pri výmene okien. 

2)	Kontrola vykonaných dodávateľských prác  v subjekte MŠ Kalinovská 9, Košice
a)	Kontrolovaná dokumentácia
Objednávateľ: oddelenie školstva MMK, rok 2008
Predmet objednávky č. O10600080064: „generálna oprava spojovacích chodieb v MŠ na Kalinovskej 9 v Košiciach“. Cena na objednávke za práce bola vo výške 1 540 000,00 Sk 
(51 118,63€). Na objednávke nie je uvedené DPH.  Dodacie a platobné podmienky na objednávke neboli uvedené. Zmluva o dielo nebola uzavretá.
Dodávateľská faktúra: číslo 18/2008
-	predmet dodania: „oprava spojovacích chodieb v MŠ Kalinovská 9, Košice“
-	cena na faktúre: 51 055,30 € s DPH, bez DPH 42 903,62
Súpis vykonaných prác čerpania: neobsahuje podpisový záznam zhotoviteľa, obsahuje len pečiatku.
b)	Kontrolné zistenia - obhliadka objektu 
Porovnanie ponukového rozpočtu zo dňa 07. 08. 2008 a súpisov vykonaných prác za obdobie 14. 10. – 09.12. 2008 zo dňa 09. 12. 2008. Pri kontrole súpisu vykonaných prác k faktúram a fyzickou ohliadkou bolo zistené nasledovné:
-	položky uvedené v súpise vykonaných prác nie sú obsiahnuté v ponukovom rozpočte, líšia sa v množstve a jednotkových cenách,
-	niektoré práce z ponukového rozpočtu neboli zrealizované (dlažba, priečky, omietky 
a pod.),
-	fakturovaná dodávka a montáž svietidiel 15 ks, v skutočnosti je namontovaných 13 ks,
t.j. fakturované viac o 2 ks x 2 468,50 Sk = 4 937,- Sk/163,88 € bez DPH,
-	dodávka a montáž dverí – v ponukovom rozpočte množstvo 1 ks, fakturované 3 ks, v skutočnosti 9 ks.
b)	Súhrn 
Rozpočet čerpania nebol zo strany zhotoviteľa prekročený. Kontrolné zistenia preukázali, že preberanie vykonaných prác a vykonanie vecnej kontroly bolo zo strany objednávateľa len formálne (dodanie väčšieho množstva dverí ako je uvedené v súpise vykonaných prác). 
c)	Vyjadrenie zhotoviteľa
Zhotoviteľ uviedol, že dodávku a montáž dverí nad rámec rozpočtu zabezpečoval údajne iný zhotoviteľ. Riaditeľka MŠ nevedela potvrdiť iného zhotoviteľa alebo inú firmu, ktorá by tieto dvere v objekte školy dodala a montovala. Chýbajúce svietidlá sú umiestnené v kancelárií vedúcej jedálne a ďalšie svietidlo je umiestnené v priestoroch jaslí. 
Pri opätovnej prehliadke za účasti zhotoviteľa sa potvrdili chýbajúce svietidlá, ktoré neboli nainštalované v spojovacej chodbe ale boli nainštalované v iných miestnostiach. Táto zmena nebola v súpise vykonaných prác uvedená. 

3)	Kontrola vykonaných dodávateľských prác a dokladov v subjekte MŠ Jaltská 33, Košice
a)	Kontrolovaná dokumentácia
Objednávateľ: oddelenie školstva MMK, rok 2008 - 2009 
Rozpočet: predložený zhotoviteľom dňa 28. 11. 2008
-	rozpočet pre opravu sociálnych zariadení – 777 050,80 s DPH (bez DPH 652 983,90 Sk)
-	rozpočet pre okná – 380 949,90 s DPH (bez DPH 319 999,90 Sk)
Zmluva o dielo č. 2009000186 
-	predmet zmluvy: „oprava hygienických a sociálnych zariadení v objekte MŠ Jaltská 33 a dodávka plastových okien (vrátane montáže), a to v rozsahu cenovej ponuky zo dňa 03.12.2008“
-	termín zrealizovania diela: do 01. 04. 2009
-	cena za dielo: 33 658,63 bez DPH (40 053,77 s DPH)
-	platobné podmienky: faktúry, maximálne do výšky 33 658,63 € bez DPH 
(40 053,77 € s DPH).
b)	Kontrolné zistenia - obhliadka objektu 
Porovnanie ponukového rozpočtu zo dňa 28. 11. 2008 a súpisov vykonaných prác 
za obdobie 01. – 26. 03. 2009 zo dňa 26. 03. 2009. Pri kontrole súpisu vykonaných prác k faktúram a fyzickou ohliadkou bolo zistené nasledovné:
-	Položky uvedené v súpise vykonaných prác nie sú obsiahnuté v ponukovom rozpočte, líšia sa v množstve a jednotkových cenách.
-	Navýšenie oproti rozpočtu o 41 016,00 Sk (1 361,48 €) bez dodatku alebo zápisu s odsúhlasením. Ide o rozdiel rozpočtu vo fakturácií a súpisu vykonaných prác čerpania. Súpis prác pre sociálne zariadenia je 693 999,90 Sk. 
c)	Súhrn
Rozpočet čerpania nebol zo strany zhotoviteľa prekročený. Kontrolné zistenia preukázali, že preberanie prác a vykonanie cenovej a vecnej kontroly bolo zo strany objednávateľa len formálne. Ak by bolo vykonané dôsledne, cena práce by bola nižšia o 1 361,48 € bez DPH za práce na sociálnych zariadeniach.
d)	Vyjadrenie zhotoviteľa 
Zhotoviteľ uviedol, že rozpočet bol dodržaný a cena bola v zmysle ZoD dodržaná. Taktiež uviedol, že počas realizácie došlo k poruchám technologického zariadenia MŠ (prasknuté vodovodné potrubie). Odstránenie a výmena poškodeného zariadenia MŠ išlo na náklady zhotoviteľa (výmena koberca). 

4)	Kontrola vykonaných dodávateľských prác v subjekte MŠ Žižkova 4, Košice
a)	Kontrolovaná dokumentácia
Objednávateľ: Stredisko služieb škole, rok 2010
Predmet objednávky č. 179/2010: „oprava vonkajších fasád a výmena okien a dverí na MŠ Žižkova podľa predloženej cenovej ponuky, zmluva o dielo do 12. 08. 2010“. Objednávka neobsahovala cenu, odvoláva sa na cenovú ponuku predloženú zhotoviteľom. V dodacích a platobných podmienkach bolo uvedené – s daňou.
Zmluva o dielo číslo: 04/2010 (2010-WE/64-5)
Predmet zmluvy: “oprava vonkajších fasád a výmena okien a dverí na MŠ Žižkova podľa Vami predloženej cenovej ponuky zo dňa 22. 07. 2010 aj s prílohami, t.j. kompletnými búracími prácami, demontážou, všetkými murárskymi, maliarskymi a remeselnými prácami“ 
-	termín zrealizovania diela: začiatok: 09. 08. 2010, ukončenie 25. 10. 2010 
-	cena za dielo: 119 915,00 € bez DPH (DPH 22 783,85 €), spolu s DPH 142 698,85 €
-	podpisové záznamy: neobsahuje pečiatku objednávateľa, za zhotoviteľa neobsahuje dátum, kedy bolo podpísané. 
Dodávateľské faktúry č. 142010 a č. 162010 od zhotoviteľa neobsahujú číslo objednávky a číslo zmluvy tak, ako to bolo požadované  v objednávke 179/2010.
Súpis vykonaných prác čerpania  k DFA č. 16/2010: 
-	obdobie: 01. - 25. 10. 2010
-	dátum: 25. 10. 2010
-	podpisový záznam: obsahuje len pečiatku zhotoviteľa, bez podpisového záznamu zhotoviteľa a objednávateľa
Krycie listy k faktúram č. 142010 (FP100476) a č. 162010 (FP100554)
-	formálna kontrola: bez podpisového záznamu 
-	nie je uvedené číslo knihy došlých faktúr
-	neobsahuje číslo objednávky
b)	Obhliadka objektu – kontrolné zistenia
Porovnanie ponukového rozpočtu zo dňa 22. 07. 2010 a súpisov vykonaných prác z  FA č. 142010 za obdobie 01. – 30. 09. 2010 v čiastke 54 579,66 € a FA č. 162010 za obdobie 01. – 25. 10. 2010 v čiastke 88 119,16 €. Výpis zo stavebného denníka od listu č. 0002761 – 0002769 v denných záznamoch od 09.08.2010 do 25.10. 2010.Pri kontrole súpisu vykonaných prác k faktúram a fyzickou ohliadkou bolo zistené nasledovné:
a)	FA č. 142010 v súpise vykonaných prác položky, merné jednotky a jednotkové ceny sú v súlade s cenovou ponukou až na položku:
-	p. č. 41 – ostenie 6, tesniaca páska – 249,20 m v celkovej cene 1 299,802 € bez DPH
b)	FA č. 162010 v súpise vykonaných práce sú položky, ktoré nie sú v ponukovom rozpočte, v položkách, ktoré sú aj v ponukovom rozpočte sú fakturované v navýšených jednotkových cenách oproti ponuke, úplný rozpor je pri položkách:
-	p. č. 20 - príplatok za lešenie 3 149,28 m², t.j. prenájom podľa prepočtov na 
7 mesiacov, podľa CP na 2 mesiace vo výmere 1 749,60 m² a taktiež je jednotková cena 0,911 € navýšená oproti CP 0,833 €,
-	p. č. 21 - demontáž lešenia 1 049,76 m² (montáž podľa skutočnej výmery 874,80 m²). V týchto dvoch položkách bolo fakturované viacej o 1690,11 € bez DPH. 
Taktiež bolo zistené:
-	okná – vyfakturované viac o 1 ks v hodnote 357,30 € bez DPH, 
-	dvere – vyfakturované viac o 1 ks v hodnote 1 263,55 € bez DPH,  
-	osadenie parapetov – vyfakturované viac o 32 m v hodnote 201,50 € bez DPH, 
-	osadenie zárubní – vyfakturované viac o 3 ks v hodnote 34,13 € bez DPH,
-	osadenie rámov okien – vyfakturované viac o 41 ks v hodnote 608,40 € bez DPH,
-	z ponukového rozpočtu niektoré práce neboli zrealizované, v niektorých bol rozdiel menej vo výmere a boli fakturované naviac práce oproti ponukovému rozpočtu (navýšenie počtu svetlíkov aj ceny, taktiež  zmena rozmerov, navýšenie položiek vonkajšej omietky na fasáde).
c)	Súhrn 
Rozpočet čerpania nebol zo strany zhotoviteľa prekročený. Kontrolné zistenia preukázali, že preberanie prác a vykonanie vecnej kontroly bolo zo strany objednávateľa len formálne. Ak by bolo vykonané dôsledne, cena práce by bola nižšie o 4 154,99 € bez DPH. 
d)	Vyjadrenie zhotoviteľa 
K dodávateľskej faktúre č. 142010 bol priložený súpis prác, ktorý nezodpovedal vykonaným prácam. Zhotoviteľ tvrdí, že zmeny boli zapríčinené na základe požiadavky objednávateľa a Pamiatkového úradu. Zhotoviteľ nevysvetlil rozdiely zistené obhliadkou a porovnaním s dodávateľskou faktúrou č. 162010 a taktiež nevysvetlil dodržanie obdobia vyúčtovania poplatku za lešenie z DFA č.142010 a DFA č. 162010. Zhotoviteľ uviedol, že chýbajúce položky sú pravdepodobne v sklade objednávateľa. 

5)	ZÁVER:
Kontrolné zistenia poukázali na:
•	preberanie prác a vykonanie vecnej kontroly bolo zo strany objednávateľa MMK len formálne. Ak by bolo vykonaná dôsledne v zmysle § 10 zákona č. 431/2002 Z. z. o účtovníctve, cena za zrealizované práce by bola nižšia o 6 089,57 € bez DPH (183 454,38 Sk) oproti objednávke alebo ZoD dodané zhotoviteľom. 
•	nedôsledne vykonávanie preberanie prác od zhotoviteľa, nakoľko v celkovom objeme finančných zdrojov neodkontrolovali navýšenie rozpočtu pri sociálnych zariadeniach o 1 361,48 bez DPH (41 015,94 Sk). Zmena nebola uvedená v súpisoch vykonaných prác. 
•	v dvoch prípadoch sa so zhotoviteľom neuzatvorili zmluvy o dielo. Ide o subjekty ZŠ Galaktická 9, Košice  – telocvičňa vo výške 31 120,44 € (s DPH) a MŠ Kalinovská 9, Košice vo výške 51 055 € (s DPH).

	Kontrolovaný subjekt v stanovenej lehote ku kontrolným zisteniam nepodal námietky. Súčasťou správy o výsledku kontroly sú prijaté opatrenia na nápravu nedostatkov zistených následnou finančnou kontrolou a na odstránenie príčin ich vzniku – príloha č. 3.

(D)	KONTROLOVANÝ SUBJEKT – ZOOLOGICKÁ ZÁHRADA, ŠIROKÁ 31, KOŠICE

a)	Sídlo kontrolovaného subjektu: Široká 31, Košice 
b)	Typ organizácie: príspevková organizácia
c)	Predmet kontroly: kontrola na základe podnetu Kancelárie primátora
d)	Kontrolované obdobie: rok 2010 a 2011
e)	Konanie kontroly: od 23. 01. 2012 do 06. 02. 2012

KONTROLOU BOLO ZISTENÉ:
Mestu Košice bol dňa 27. 12. 2011 doručený list od Bc. A. F., v ktorom boli uvedené porušenia právnych predpisov v 7 bodoch spôsobené činnosťou riaditeľa príspevkovej organizácie Zoologická záhrada Košice (ďalej len ZOO). Riaditeľ ZOO – Mgr. Erich Kočner podal písomné stanovisko zo dňa 09. 01. 2012 k jednotlivým bodom  uvedených v liste o porušení právnych predpisov. K podnetu o porušení právnych predpisov boli zaslané mestu dňa 26. 01. 2012 doplňujúce informácie.
Podnety uvedené v liste o porušení právnych predpisov nie je možné relevantne overiť v niektorých bodoch, nakoľko pri ich skúmaní vznikli protichodné tvrdenia. Podnety boli podané bývalou zamestnankyňou ZOO Košice, ktorá vykonávala funkciu vedúcej ekonomického oddelenia.

1)	Personálne zmeny ekonomického oddelenia ZOO
Vedúcu ekonomického oddelenia ZOO Košice za kontrolované obdobie roka 2010 a do 06.07.2011 vykonávala Bc. A. F. na základe poverenia riaditeľa ZOO zo dňa 02. 01. 2007. Pracovný pomer s vedúcou ekonomického oddelenia ZOO bol ukončený výpoveďou, podľa § 63 ods. 1 písm. e) zákona č. 311/2001 Z. z. Zákonníka práce z dôvodu hrubého porušenia pracovnej disciplíny. 
	Zastupovanie riadenia ekonomického oddelenia ZOO od 01. 07. 2011 vykonáva p. I. B. na základe poverenia riaditeľa ZOO zo dňa 28. 06. 2011.
	Funkcia vedúceho ekonomického oddelenia v zmysle organizačnej štruktúry ZOO Košice zodpovedá za činnosti, ktoré sú súčasťou pracovnej náplne a to:
-	kontrola celej účtovnej agendy,
-	kontrola a dodržiavanie vecnej, formálnej správnosti účtovných dokladov a opodstatnenosti účtovných operácií (faktúr, cestovných príkazov, pokladničných dokladov),
-	zodpovednosť za inventarizáciu majetku,
-	tvorba programového rozpočtu a kontrola čerpania rozpočtu,
-	riadenie škodovej komisie,
-	vypracovanie zmlúv o nájme nebytových, verejných priestorov a hnuteľného majetku.
-	
2)	Preskúmanie podnetu podaného v roku 2011 
a)	Oprava voliéry a osadenie prvkov (bod 1)
Organizácia v roku 2010 listom zo dňa 28. 09. 2010 požiadala Mesto Košice o pridelenie finančných prostriedkov vo výške 50 120,- € z dôvodu havarijného stavu dvoch chovných zariadení. 
Mestské zastupiteľstvo v Košiciach dňa 04. 11. 2010 uznesením č. 1308 schválilo 6. zmenu programového rozpočtu mesta Košice. Mesto Košice zaslalo organizácii ZOO informatívny list zo dňa 27. 12. 2010 o poukázaní finančných prostriedkov na účet vo výške 50 286,- €.
Výber dodávateľa na opravu voliéry:
Výber dodávateľa na opravu voliéry bol uskutočnený metódou zákazka s nízkou hodnotou v súlade s § 102 zákona o verejnom obstarávaní. Výzva na predloženie ponuky spolu so súťažnými podkladmi bola zaslaná trom uchádzačom: Inžinierske stavby, a.s., Košice, Rempko, s.r.o., Košice, Obchodno - stavebná spol. s.r.o., Košice.
Do termínu na predkladanie ponúk doručili ponuky všetci traja uchádzači. Vyhodnotenie ponúk sa konalo dňa 16. 09. 2010. Jediným kritériom bola navrhovaná cena za predmet obstarávania (bez DPH), ktorá u jednotlivých uchádzačov bola nasledovná:
-	Inžinierske stavby, a.s., Košice     	8 685,60 €
-	Rempko, s.r.o., Košice                  	8 930,- €
-	Obchodno-stavebná spol., s.r.o.    	9 260,- €
Ponuka predložená spoločnosťou Inžinierske stavby, a.s. spĺňala podmienky účasti vo verejnom obstarávaní a podmienku najnižšej ceny stanovenej v súťažných podkladoch a stala sa úspešnou.
Organizácia ZOO zaslala objednávku č. K02/10-03812 dňa 17. 09. 2010 na objednanie prác na základe ponuky. Dodávateľská faktúra (ďalej len FA) spoločnosti Inžinierske stavby, a.s. č. 0201100075 zo dňa 31. 10. 2010 bola vystavená na sumu 11 730,57 € (t.j. 9 857,62 bez DPH), z toho:
- oprava voliéry   8 439,84 € bez DPH
- naviac práce     1 417,78 € bez DPH
  SPOLU             9 857,62 € bez DPH
K prácam naviac, podľa písomného vyjadrenia zo dňa 25. 01. 2012 vedúcej technického úseku – Ing. KT je nasledovne: „Pri oprave voliéry orlov a osadení stromov vznikli naviac práce z nasledovného dôvodu: Pôvodne sa počítalo s výmenou 2 ks stromov. Po osadení 2 ks stromov sa skonštatovalo, že aj tretí strom bol značne zdevastovaný. Po dohode s dodávateľom bol aj tento strom vymenený v cene podľa pôvodnej ponuky. Demontáž bidiel, ktoré boli pôvodne osadené pod kupolou voliéry. Demontáž a montáž ochranného zábradlia pred voliérou a jeho náter. Prekládka plošiny z výbehu hyeny do výbehu k tigrovi – po dohode s dodávateľom sme využili služby žeriavu.“
 Likvidačný list č. 1682 je podpísaný zodpovednými pracovníkmi (podpis ekonóma, schválil, zúčtoval). Úhrada FA č. 0201100075 bola realizovaná bezhotovostným stykom cez banku dňa 16. 11. 2010 na základe platobného príkazu. 
Súčasťou predloženej dokumentácie bola aj fotodokumentácia celého priebehu opravy. Organizácia náklady na opravu voliéry zúčtovala správne na účet 511.
Kontrolné zistenia:
Pri predložení bankových účtovných dokladov bolo zistené, že podľa dokladu č. BBČ 0119 zo dňa 16. 11. 2010 oprava voliéry bola vykázaná na položke 717 003 ako kapitálová investícia. Účtovný doklad nie je podpísaný zodpovednou osobou v časti schválil a skontroloval, ktorý mala podpísať vedúca ekonomického oddelenia.
Účtovný doklad nie je v súlade s § 10 ods. 1 zákona o účtovníctve, podľa ktorého účtovný doklad je preukázateľný účtovný záznam, ktorý musí obsahovať:
-	označenie účtovného dokladu,
-	obsah účtovného prípadu a označenie jeho účastníkov,
-	peňažnú sumu alebo údaj o cene za mernú jednotku a vyjadrenie množstva,
-	dátum vyhotovenia účtovného dokladu,
-	dátum uskutočnenia účtovného prípadu, ak nie je zhodný s dátumom vyhotovenia,
-	podpisový záznam osoby zodpovednej za účtovný prípad v účtovnej jednotke a podpisový záznam osoby zodpovednej za jeho zaúčtovanie,
-	označenie účtov, na ktorých sa účtovný prípad zaúčtuje v účtovných jednotkách účtujúcich v sústave podvojného účtovníctva.
Ďalej bolo kontrolou zistené zo záznamov účtovného softwaru - MADO, že dňa 24. 11. 2010 v čase 12:49 pod prihlasovacím menom A. F. bola vykonaná zmena ekonomickej klasifikácie voliéry z kapitálových výdavkov na bežné výdavky - opravy položka 636 001. Táto zmena nebola zaznamenaná v reálnych dokladoch, a to: bankový účtovný doklad č. BBČ0119 zo dňa 16. 11. 2010 a likvidačný list dodávateľskej faktúry č. DF1682 zo dňa 31. 10. 2010.
Podľa § 34 ods. 2 zákona č. 431/2002 Z. z. o účtovníctve,  oprava sa musí vykonať tak, aby bolo možné určiť zodpovednú osobu, ktorá vykonala príslušnú opravu, deň jej vykonania a obsah opravovaného účtovného záznamu pred opravou aj po oprave. Oprava v účtovnom zázname nesmie viesť k neúplnosti, nepreukázateľnosti, nesprávnosti, nezrozumiteľnosti alebo neprehľadnosti účtovníctva.
Ekonomické oddelenie nepostupovalo v zmysle vnútornej smernice pre systém vedenia účtovníctva a obeh účtovných dokladov č. 7/2009 zo dňa 02. 09. 2009 schválenej riaditeľom ZOO Košice. 

b)	Expozícia morskej akvaristiky (bod 2)
Výber dodávateľa na  výmenu akvárií:
Výber dodávateľa na výmenu akvárií za morské a korálové akvária bol uskutočnený metódou zákazka s nízkou hodnotou v súlade s § 102 zákona o verejnom obstarávaní. Jediným kritériom na hodnotenie ponúk bola najnižšia cena. Výzva na predloženie ponuky spolu so súťažnými podkladmi bola zaslaná štyrom uchádzačom: Ľubomír Tanáč, Hlohovec, Randys Ľubomír, Lukavica, SEA world, s.r.o., Banská Bystrica, Aqua reef, Žilina.
Do termínu na predkladanie ponúk doručili ponuky dvaja uchádzači. Vyhodnotenie ponúk sa konalo dňa 12. 10. 2010. Cena za predmet obstarávania (bez DPH) u jednotlivých uchádzačov bola nasledovná:
-	SEA world, s.r.o., Banská Bystrica   	a) korálové  5 711,00 €
                                                     	b) morské  3 732,00 €
-	Randys Ľubomír, Lukavica              	a) korálové 8 520,00 €
                                                     	b) morské   7 735,00 €
-	Ľubomír Tanáč, Hlohovec               	- nedodal ponuku
-	Aqua reef, Žilina                            	- nedodal ponuku
Úspešná ponuka bola od spoločnosti SEA world, s.r.o., ktorá splnila všetky podmienky v súťažných podkladoch a  bola s ňou uzatvorená zmluva o dielo dňa 23. 11. 2010. Predmetom zmluvy je dodanie dvoch akvárií s príslušenstvom a zoznamu podľa zoznamu cenovej ponuky. Cena bola dohodnutá podľa ponuky vo výške 11 237 € s DPH.
	Kontrolou bolo zistené, že reálne plnenie zmluvy bolo vo výške 	14 289,88 €, čo je rozdiel vo výške  3 052,88 € za nákup doplňujúcich technických zariadení a súčastí pre morské prostredie. Vedúci zoologického oddelenia vo svojom písomnom vyjadrení zo dňa 30. 01. 2012 podrobne vysvetlil    a odôvodnil zvýšenia ceny za morské akvária. Navýšenie ceny nemalo vplyv na porušenie zákona č.25/2006 Z. z. o  verejnom obstarávaní. 

c)	Reklamné predmety (bod 3)
Výber dodávateľa na dodanie reklamných predmetov:
Výber dodávateľa na výrobu a dodanie reklamných predmetov organizácia vykonala metódou zákazka s nízkou hodnotou v súlade s § 102 zákona o verejnom obstarávaní. Kritériom na hodnotenie ponúk bola najnižšia cena. Výzva na predloženie ponuky spolu so súťažnými podkladmi bola zaslaná trom uchádzačom.
Vyhodnotenie ponúk sa konalo dňa 24. 2. 2011. Cena za predmet obstarávania u jednotlivých uchádzačov udáva nasledujúca tabuľka:

Tabuľka 10 Dodávatelia
Uchádzač	Cena za tovar s DPH za kus (v €)	
	Magnety	Fotoobraz	Pohľadnice	Plagát	
Chahani Ltd, Anglicko	0,65	89	0,38	0,85	
JES SK,s.r.o., Košice	0,80	100	0,50	1	
Grajzeľ Ján, Košice	0,80	100	0,50	0,95	

Úspešná ponuka bola od spoločnosti Chahani Ltd.  s ktorou bola uzatvorená zmluva o spolupráci dňa 24. 03. 2011. Predmetom zmluvy je predaj a propagácia propagačného materiálu firmy Chahani Ltd. v priestoroch ZOO Košice a prístup do chovných zariadení za účelom fotografovania zvierat a živočíchov. Predmetom tejto zmluvy je záväzok firmy Chahani Ltd. zabezpečiť:
- fotografovanie a z týchto fotografií vyrobiť propagačný materiál podľa požiadaviek ZOO Košice.
- reklamný a propagačný servis,
- prednášky v ZOO Košice a ZŠ podľa požiadaviek ZOO Košice. 
Primátor mesta Košice zaslal list dňa 06. 04. 2011 organizácii ZOO Košice o postupe pri zabezpečovaní činnosti organizácie v ktorom okrem iného uviedol:
„Týmto Vám ako zriaďovateľ organizácie ukladám, aby ste s účinnosťou od 11. 04. 2011 predkladali minimálne 14 dní pred plánovaným úkonom príslušné dokumenty na mesto Košice za účelom udelenia predchádzajúceho súhlasu na doleuvedené činnosti:
Písm. e) uzatvorenie obchodných a iných zmlúv, alebo dohôd, alebo objednávok, alebo ostatných právnych úkonov medzi organizáciou a inými osobami, predmetom ktorých by bolo plnenie (záväzkov) organizácie s hodnotou prevyšujúcou v jednotlivom obchodnom prípade, sumu 3 000 €, alebo ak by súhrn plnení voči tej istej osobe (osobám) v príslušnom kalendárnom roku mal prevyšovať sumu 10 000 €
Za predchádzajúci súhlas sa považuje kladné písomné vyjadrenie zriaďovateľa. Ak zriaďovateľ v stanovenej lehote nevyjadrí, platí že predchádzajúci súhlas nebol udelený“
Zmluva medzi organizáciou ZOO Košice a spoločnosťou Chahani Ltd. bola uzatvorená v čase pred účinnosťou postupu pri zabezpečovaní činnosti organizácie udeleného Primátorom mesta Košice.
Kontrolné zistenia:
Kontrolou účtovných dokladov bolo zistené, že účtovné doklady opakovane nie sú v súlade s § 10 ods. 1 zákona o účtovníctve.
Pri predložení účtovných dokladov, ktorými boli vyplatené finančné prostriedky spoločnosti Chahani Ltd. neboli podpísané zodpovednou osobou v časti schválil, ktoré mala podpísať vedúca ekonomického oddelenia a to:
-	výdavkové pokladničné doklady (ďalej len VPD)
VPD č. 092 -  zo dňa 28. 04. 2011, účel: úhrada FA č. 3/2011 za nákup 2500 kusov plagátov zvierat, vo výške 1 500 €
VPD č. 095  -  zo dňa 27. 05. 2011, účel: úhrada FA č. 8/2011 za nákup 20 kníh (Simba, dieťa Afriky) vo výške 220 €
-	Likvidačné listy dodávateľských faktúr (ďalej len LDF)
 LDF č. 9022 zo dňa 26.04.2011, FA č. 2/2011 za nákup 500 kusov magnetiek vo výške 2 970 €
 LDF č. 9030 zo dňa 01.06.2011, FA č. 7/2011 za nákup 700 kusov pohľadníc a 1800 kusov plagátov vo výške 770 €

d)	Organizovanie prednášok (bod 4)
Predmet činnosti mestskej príspevkovej organizácie, podľa zriaďovacej listiny je ustanovené v bode I. Predmet činnosti ods. 2 
-	Poskytovanie poradenstva školám, záujmovým organizáciám, združeniam aj jednotlivcom, vrátane tematických exkurzií
-	Vydávanie informačných, populárno-náučných a propagačných materiálov súvisiacich s predmetom činnosti
V zmysle § 44 ods. 5 bodu 2 zákona č. 543/2002 Z. z. o ochrane prírody, súhlas na zriadenie a prevádzkovanie zoologickej záhrady možno vydať, len ak žiadateľ o vydanie súhlasu preukáže a orgán ochrany prírody miestnou ohliadkou overí, že žiadateľ uskutočňuje výchovu verejnosti k ochrane prírody a biologickej rozmanitosti, a to najmä poskytovaním informácií o vystavených druhoch, ich prirodzenom prostredí a úlohe v ekosystémoch. 
Preukázanie výchovy verejnosti k ochrane prírody a biologickej rozmanitosti je teda jednou z obligatórnych podmienok získania a udržania licencie na prevádzkovanie zoologickej záhrady. Výchova verejnosti, ku ktorej je možné zaradiť aj organizovanie prednášok, patrí medzi výchovno-vzdelávacie činnosti zoologickej záhrady vyplývajúce zo zákona. 
Z uvedeného vyplýva, že organizovanie výchovno-vzdelávacej činnosti riaditeľ ZOO organizuje v rámci pracovnej doby, keďže kontrolou bolo zistené, že p. S. na ZŠ Jenisejská prednášala bez nároku na odmenu, čo je doložené vyjadrením riaditeľa ZŠ Jenisejská. Tvrdenia z podnetu k tomuto bodu sa preto nepreukázali ako dôveryhodné.    

e)	Dodržiavanie dochádzky (bod 5)
Organizácia ZOO má vypracovanú smernicu č. OS-ZOO-PO-M3 zo dňa 14. 07. 2011 upravujúcu spôsob zabezpečenia začiatku a konca pracovnej doby zamestnancov ZOO Košice. Kniha dochádzky  je vedená na sekretariáte riaditeľa ZOO v zmysle organizačnej smernice. Za úplnosť a pravdivosť údajov v dochádzkovej knihe zodpovedá personálne oddelenie. 
Kniha obsahuje záznam každej pracovnej cesty a dennej dochádzky riaditeľa ZOO Košice. Kontrolu cestovných príkazov neboli zistené nedostatky. Všetky pracovné cesty riaditeľa ZOO sú schválené primátorom resp. námestníkom primátora alebo riaditeľom MMK. Cestovné príkazy  majú všetky svoje náležitosti a sú vyúčtované v zmysle organizačnej smernice č. 02/2006/EU o pracovných cestách a cestovných náhrad. 

f)	Náhrady škôd (bod 7)
Organizácia má vypracovanú internú Smernicu č. 05/2008 o škodovom konaní vydanú v zmysle zákona č. 311/2001 Z. z. Zákonníka práce ustanovuje postup pri uplatňovaní zodpovednosti zamestnancov ZOO za vzniknutú škodu a určovanie rozsahu a spôsobu jej náhrady.
Pri úhyne žeriava kráľovského bolo v zmysle čl. 15 smernice vypracované hlásenie o škode zo dňa 29. 4. 2011, ktoré obsahuje všetky náležitosti vyžadované smernicou. Následne po vypracovaní pitevnej správy a správy k úhynu zvieraťa dňa 26. 08. 2011 zasadla škodová komisia, ktorá konštatovala, že šetrením nebolo preukázané zavinenie vzniku škody zamestnancom ZOO a v návrhu škodovej komisie na riešenie škodovej udalosti z toho istého dňa určila zúčtovať škodu vo výške nadobúdacej hodnoty zvieraťa na vrub ZOO Košice. 
Písomným súhlasom riaditeľa ZOO škodové konanie skončilo. 

g)	Zverejňovanie zmlúv (bod 7)
	V čase kontroly prebiehala rekonštrukcia internetovej stránky ZOO v časti zverejňovanie povinných dokumentov.
	Informácia o rekonštrukcii a aktualizácie internetovej stránky na dodržiavanie zákona č. 546/2010 Z. z. pri povinnom zverejňovaní dokumentov bola zaslaná listom na Mesto Košice dňa 31. 01. 2012, v ktorom bol uvedený ako hlavný dôvod ochrana osobných údajov fyzických osôb s ktorými má organizácia uzatvorené zmluvy. 

3)	Preskúmanie doplňujúceho podnetu podaného v roku 2012 
	Podnety uvedené v liste nie je možné relevantne overiť v každom bode, nakoľko pri ich skúmaní vznikli protichodné tvrdenia a preukázali sa ako neopodstatnené.

a)	Deponácia zvierat (bod 2)
Organizácia má uzatvorenú zmluvu o deponácii zvierat č. KE/18/10/2011 zo dňa 18. 10. 2011 so Strednou odbornou školou veterinárnou, Košice. Predmetom zmluvy je deponácia zvieraťa – Shetlanský pony v počte jeden kus o hodnote 200 €. 
Organizácia ZOO Košice má interný účtovný doklad č. IDBČ00345 z dňa 27. 10. 2011 riadne zúčtovaný o výdaji a doložený výdajkou zvieraťa na deponáciu.

b)	Nájomné zmluvy (bod 3, 5)
Prenájom stánkov:
Organizácia ZOO v roku 2011 mala uzatvorenú krátkodobú nájomnú zmluvu č. 007/2011 zo dňa 31. 03. 2011 so spoločnosťou APS, s.r.o. Predmetom nájmu je prenájom 2 ks stánkov – unimobuniek  účelom predaja občerstvenia, zmrzliny a nealkoholických nápojov. 
Ukončenie nájomnej zmluvy bolo dňa 31. 05. 2011.
So spoločnosťou ASP, s.r.o. má organizácia uzatvorenú zmluvu o nájme nebytových priestorov č. 19/2011 na dobu určitú od 01. 10. 2011 do 31. 03. 2012. Účelom nájmu je skladovanie krátkodobého majetku nájomcu bez možnosti vykonávať podnikateľskú činnosť.
V Liste „O porušení zákonov“ sa uvádzajú ďalší nájomcovia, ktorý údajne žiadali o prenájom uvedených priestorov. Kontrolou nebolo zistené, že organizácia eviduje žiadosti o prenájom od uvedených žiadateľov.  
Organizácia ZOO uprednostňuje a spravidla prenajíma nájomcom voči ktorým neeviduje žiadne pohľadávky. Kontrolou bolo zistené, že v roku 2011 ZOO Košice evidovala pohľadávky voči údajným záujemcom uvedených v liste.
Kontrolné zistenia z minulých období preukazujú, že pre organizáciu ZOO je hospodárnejšie uzatvárať sezónne krátkodobé nájomné zmluvy a to hlavne z dôvodu neúspešnosti vymáhania pohľadávok voči nájomcom, ktorí mali v minulosti uzatvorené nájomné zmluvy v zmysle pravidiel prenajímania na dobu neurčitú.
Prenájom automatov:
	ZOO Košice mala za kontrolované obdobie rokov 2010 a 2011  v platnosti uzatvorenú zmluvu so spoločnosťou ASO Vending za účelom prevádzkovania 1 ks automatu.
	Dňa 15. 11. 2011 organizácia ZOO vypovedala nájomnú zmluvu výpoveďou a zmluvný vzťah bol ukončený so spoločnosťou ASO Vending k 31. 12. 2011.
	Organizácia má uzatvorenú zmluvu so spoločnosťou Alois Dallmayr-Service,s.r.o č. ADSK 05/0036/2011 zo dňa 05. 04. 2011.Predmetom zmluvy je prevádzkovanie 5 kusov automatov. 
Ďalej bolo zmluve dohodnuté:
-	Odplata za prevádzkovanie predajných automatov je 15 % z výťažku predaja.
-	Nájomné za plochu pozemku 10 €/rok za každý m² s DPH v zmysle internej smernice
-	Za poskytnutie elektrickej energie 22 €/mesiac s DPH
-	Za poskytnutie vody 7,92 €/mesiac s DPH
Nadštandardné podmienky dohodnuté v zmluve v porovnaní s Pravidlami prenajímania majetku Mesta je príjem za prenájom týchto automatov vo výške 1 859,97 € za rok 2011 v prospech organizácie ZOO. 

c)	Chovné zariadenie - Kozorožce (bod 7)
Organizácia ZOO podala projekt č. HUSK 1101/2.2.1/ 0183 na získanie finančných prostriedkov z EU (Európsky fond regionálneho rozvoja) v rámci programu cezhraničnej spolupráce v spolupráci s mestom Miškolc a ZOO Miškolc. Súčasťou podania projektu je projektová dokumentácia. Plánovaný rozpočet na realizáciu je vo výške 300 000 € so spolufinancovaním vo výške 5%.
Výber dodávateľa na vypracovanie projektovej dokumentácie chovného zariadenia – kozorožce bol uskutočnený metódou zákazka s nízkou hodnotou v súlade s § 102 zákona o verejnom obstarávaní. 
Do termínu na predkladanie ponúk doručili ponuky dvaja uchádzači. Vyhodnotenie ponúk sa konalo dňa 07. 10. 2011. Cena za predmet obstarávania (bez DPH) u jednotlivých uchádzačov bola nasledovná:
-	Grafia, Košice                          900 €
-	Domino projekt, Košice         1 100 €
-	Karea,s.r.o., Košice               1 000 €
Ponuka predložená Ing. Dušanom Hrušovským - Grafia, Košice spĺňala podmienky účasti vo verejnom obstarávaní a podmienku najnižšej ceny stanovenej v súťažných podkladoch a stala sa úspešnou.
Organizácia zaslala objednávku č. 162/2011 zo dňa 16. 10. 2011 na vypracovanie projektovej dokumentácie. 
	Dodávateľská faktúra č. 281211 zo dňa 28. 12. 2011 vo výške 1 080 € bola zúčtovaná na účte 381 – náklady budúcich období.

d)	Reprezentačné náklady (bod 8)
Výdavky v roku 2011 určené na reprezentáciu a propagáciu organizácie vedené na účte 513 – reprezentačné náklady ZOO boli čerpané vo výške 1975,96 €. 
Kontrolou účtovných dokladov neboli zistené nedostatky, všetky doklady mali svoje náležitosti.
V roku 2011 organizácia mala v rozpočte plánované výdavky na reprezentačnú činnosť  vo výške 3 000 €, čerpanie bolo vo výške 1975,96 €, čo je 65,87 %.

4)	 Ďalšie kontrolné zistenia
Pokladnica:
Organizácia má pri svojej činnosti zriadené dve pokladnice a to pre svoju bežnú činnosť a podnikateľskú činnosť. ZOO Košice má vypracovanú internú smernicu č. 6/2009 pre vedenie pokladnice zo dňa 09. 09. 2009.
Kontrolou pokladničných dokladov a pokladničnej knihy za kontrolované obdobie bolo zistené, že pokladničné limity boli opakovane prekročené.
Uvedeným kontrolným zistením došlo k porušeniu internej smernice pre vedenie pokladnice v bode 5. – Limit v pokladnici, podľa ktorej je:
-	Denný limit pokladne podnikateľskej činnosti 1 000 €
-	Denný limit pokladne bežnej činnosti             6 000 € 
K prekročeniu denného limitu podal riaditeľ ZOO Košice písomné vyjadrenie zo dňa 31. 01. 2012, v ktorom uviedol:
„Poverená vedúca Ekonomického oddelenia – pani I. B. písomne hlásila prekročenie denného limitu pokladní. Následne to bolo riešené personálnym oddelením, ktoré písomne upozornilo pokladníčku pani Z. F. na porušenie pracovnej disciplíny a internej smernice. Z dôvodu vykonávania kontroly nechcem vydať žiadne rozhodnutie pokiaľ nebudú mne známe výstupy z kontroly.“

ZÁVER:

Kontrolné zistenia uvedené v Správe o výsledku kontroly poukazujú na nevyhnutnosť prepracovať a doplniť interné smernice príspevkovej organizácie ZOO.
Porušené právne predpisy uvedené v Správe o výsledku kontroly následne úzko nadväzujú na porušenie zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov.
Kontrolou sa nepotvrdilo porušovanie právnych predpisov priamo konaním riaditeľa ZOO Košice. Z kontrolných zistení vyplýva, že predchádzať zisteným nedostatkom je povinnosťou vedúceho ekonomického oddelenia. Za kontrolované obdobie funkciu vedúceho ekonomického oddelenia vykonávala osoba, ktorá podala tieto podnety na prešetrenie – príloha č. 4.

V Košiciach, 06. 02. 2012

Ing. Hana Jakubíková
     Hlavný kontrolór mesta Košice

- Text správy neprešiel jazykovou úpravou -